PAGE  
55
ועדת הכספים

13.09.2011

הכנסת השמונה-עשרה






נוסח לא מתוקן

מושב שלישי

פרוטוקול
מישיבת ועדת הכספים

מיום שני, י"ד באלול תשע"א (13 בספטמבר 2011), שעה: 12:15

סדר היום:


שינויים בתקציב לשנת 2011

נכחו:
חברי הוועדה:

משה גפני – היו"ר

יעקב אדרי

רוחמה אברהם בלילא

מגלי והבה

שי חרמש

ציון פיניאן

מוזמנים:
צחי דוד – רפרנט שיכון, אגף התקציבים, משרד האוצר

אמיר רשף – אגף תקציבים, משרד האוצר

רונן ברוך – אפוטרופוס לנכסי נפקדים, משרד האוצר

יונתן בר סימן טוב – רפרנט פנים, משרד האוצר

אורי שמרת – רפרנט חינוך, משרד האוצר

יאיר אידר – רפרנט ביטחון פנים, משרד האוצר

דניאלה פורטים – אגף תקציבים, משרד האוצר

אשר דולב – רפרנט תחבורה, משרד האוצר

אורי גבע – אגף תקציבים, משרד האוצר

אשרה רודב – אגף תקציבים, משרד האוצר

איתי יחזקאלי – משרד התמ"ת

חן לב – אגף תקציבים, משרד האוצר

אנסטסיה סורוקינה – אגף תקציבים, משרד האוצר

עמית סדן – אגף תקציבים, משרד האוצר

אמיר אדרי – אגף תקציבים, משרד האוצר

קרינה קליגר – תקציבים, המשרד לאזרחים ותיקים

לידיה לזנס – לשכת המדען הראשי, משרד התמ"ת
שירלי ברנע-שריקי – ראש תחום תקציבים, המשרד להגנת הסביבה

יורם הורביץ – סמנכ"ל שלטון מקומי, המשרד להגנת הסביבה

אוריאל יצחקי – תקציבים, המשרד להגנת הסביבה

עמיחי דרורי – משרד התשתיות

רויטל ויצמן -  מנהלת אגף בכירה למערכות מידע, נציבות שירות המדינה
חזקיה ישראל – התאחדות התעשיינים

שגית אפיק

מנהל הוועדה:



טמיר כהן
קצרנית פרלמנטארית:


אושרה עצידה

שינויים בתקציב לשנת 2011

היו"ר משה גפני:

הסעיף האחרון בסדר-היום: שינויים בתקציב לשנת 2011.


פנייה 423, בבקשה.

צחי דוד:


צחי דוד, רפרנט שיכון, אגף התקציבים. הפנייה נועדה לביצוע שינויים פנימיים בתקציב המרכז למיפוי ישראל, שעיקרם העברה תקציבית של 1.1 מלש"ח לפרויקט הקדסטר האנליטי.

רוחמה אברהם בלילא:


לאיזה פרויקט? מה זה אומר?

צחי דוד:


קדסטר זה רישום מקרקעין. הקדסטר במדינת ישראל נקבע בשנת 1920 ומשהו על-ידי הבריטים. אנחנו עוברים היום לשיטה אנליטית ממוחשבת באמצעות GPS שהיעילות המשקית שלה היא עצומה. במקום לנבור במפות עתיקות בכל רישום של חלקה בארכיון המרכז, אפשר יהיה לקבל פלט מחשב מיידי. זהו פרויקט ארוך טווח. הוא מבוצע כבר כמה שנים, והוא ייקח עוד כמה שנים. הוא מתוקצב מידי שנה בהתאם להתקדמות שלו.

רוחמה אברהם בלילא:


 האם הגדלת התקציב הזאת לא תוכננה עוד בתחילת 2011?

צחי דוד:


זה לא הגדלה פה, אלא הסטה פנימית בין תקנות של המשרד. 

רוחמה אברהם בלילא:


לא צפיתם את זה בתחילת השנה. אתם מבקשים להעביר מתקנה א' לתקנה ב' כי העברתם עודפים בתחילת השנה? האם לא חשבתם על הגדלת הפרויקט הזה?

צחי דוד:


לא, לפעמים יש יכולת לבוא ולהגדיל חוזה או התקשרות בפרויקט הזה מעבר למה שציפית, כי התקדמת יותר טוב. התקדמות הפרויקט הזה תלויה המון ביכולת - - - 

רוחמה אברהם בלילא:


האם אתה מבקש להגדיל כי הוא התקדם יותר טוב?

צחי דוד:


כן. 

רוחמה אברהם בלילא:


בטוח?

צחי דוד:


כן. 

היו"ר משה גפני:


האם ההעברה הזאת היא בסדר? מי בעד אישור ההעברה ירים את ידו? מי נגד? אין, מי נמנע? אין. 

ה צ ב ע ה

בעד – רוב

נגד – אין

נמנעים – אין

פנייה מס' 423 אושרה.

היו"ר משה גפני:


הפנייה אושרה.


פניות מס' 444, 445 – מועצות דתיות.

צחי דוד:


הפנייה נועדה לתקצוב 6.1 מיליון שקל, מתוכם 3.6 מיליון שקל להשתתפות הממשלה בהחזר הלוואות מועצות דתיות, ו-2.5 מיליון שקל למענקים לתוכניות הבראה במועצות הדתיות.

היו"ר משה גפני:


האם אתה יכול להגיד על איזה מועצות דתיות מדובר?

צחי דוד:


כן. מדובר פה על בת ים – תוספת למענקי הפרישה. מדובר פה על קריית אונו, ומדובר - - -

היו"ר משה גפני:


מה זה "קריית אונו"?

צחי דוד:


אני מדבר כרגע על המענקים, לא על ההלוואות.

היו"ר משה גפני:


בואו נעשה סדר בעניין. מדובר על 3.6 החזר הלוואות.

צחי דוד:


זה גורף, זה לכל המועצות שחתמו על הסכם הלוואות. מועצה שנכנסת לתוכנית הבראה מכוסה לה מלוא הגיבנת, מלוא גירעון העבר. מחציתו במענק, מחציתו בהלוואה. אנחנו בכל זאת מסייעים למועצות בהחזר השוטף של ההלוואה. ה-3.6 הולך לתקנת המועצות הדתיות והוא מתחלק בין כל המועצות שלקחו הלוואות.

היו"ר משה גפני:


זה לא מועצה דתית ספציפית, אלא מדובר על החזר הלוואות כולל.

צחי דוד:


של כלל המועצות שחתמו עד כה על הסכמי הלוואות. זה לא כלל המועצות. 

ציון פיניאן:


כמה מועצות חתמו על הסכם הבראה?

צחי דוד:


אם אני זוכר נכון, אל תתפוס אותי במילה, על הסכם הבראה חתמו כבר למעלה מ-60 – 70 מועצות. לא כולן קיבלו הלוואות, לא כולן חתמו על הסכמי הלוואה. אבל, אל תתפוס אותי במספרים. אין לי אותם פה במדויק. 


ה-2.5 זה מיליון שקל נוסף לבת ים למענקי פרישה.

היו"ר משה גפני:


האם זה לא היה פה בוועדה?

צחי דוד:


היה, היתה לנו טעות בחשבון. זה תוספת של עוד מיליון שקל.

היו"ר משה גפני:


זאת אומרת, חוץ ממה שאישרנו זה עוד מיליון?

צחי דוד:


נכון. היה לנו שם משהו שבטעות החרגנו. זו היתה טעות שלנו ושל המשרד.

היו"ר משה גפני:


מיליון לבת ים, הלאה.

צחי דוד:


קריית אונו.

היו"ר משה גפני:


מה זה "קריית אונו"? כמה כסף?

צחי דוד:


לא זוכר. 

היו"ר משה גפני:


רוב היתרה זה מיליון וחצי.

צחי דוד:


כן, קצת מעל מיליון. האם אתה יודע כמה לקריית אונו?

קריאה:


קריית אונו לא פה. יש את יקנעם, בת ים ומבשרת ציון.

היו"ר משה גפני:


אני מבקש פירוט נורמאלי. אני רוצה לעזור. אני מבקש שתביאו פרטים מדויקים, נחזור לזה אם תביאו עוד היום.


פניות מס' 456, 457, בבקשה.

אמיר רשף:


אמיר רשף, אגף תקציבים. פנייה זו נועדה לתקצב 1,5 מיליון שקל לאפוטרופוס לנכסי נפקדים עבור תחזוק ופעילות נכסים בהתאם לאחריותו. מדובר במלון שבע קשתות במזרח העיר. ישנו פה נציג האפוטרופוס אם תרצו הרחבה בנושא. 

היו"ר משה גפני:


בשביל מה צריך את הכסף?

אמיר רשף:


המלון נקלע לקשיים.

היו"ר משה גפני:


האם יש מישהו שיכול להסביר יותר?

יעקב אדרי:


אולי אנחנו עוסקים עכשיו בהפרטה של מלון.

רוחמה אברהם בלילא:


ולמה המלון הזה?

רונן ברוך:


שמי רונן ברוך, ואני אפוטרופוס נכסי נפקדים, משרד האוצר. אני לא האפוטרופוס הכללי. האפוטרופוס הכללי זה משרד המשפטים.

היו"ר משה גפני:


ההעברה הזאת לא קשורה לאפוטרופוס הכללי, זה משרד האוצר. במה זה שונה? למה זה במשרד האוצר?

רונן ברוך:


אפוטרופוס נכסי נפקדים אחראי על ביצוע חוק נכסי נפקדים התש"י-1950.

היו"ר משה גפני:


טוב שאתה לא אומר לי את הסעיף עם לוכסן. אני רוצה לדעת מה ההבדל בין האפוטרופוס הכללי לאפוטרופוס על נכסי נפקדים במשרד האוצר.

רונן ברוך:


האפוטרופוס הכללי מנהל נכסים של נעדרים, אזרחים ישראלים וכו'. האפוטרופוס לנכסי נפקדים מטפל בנכסים של נפקדים שזה תוצאה של מלחמת 1948 – המיעוט הערבי שברח והשאיר פה נכסים.

היו"ר משה גפני:


זה משרד האוצר ולא האפוטרופוס הכלל, הבנתי. מה קרה עם מלון שבע הקשתות שעליו אתם מדברים עכשיו?

רונן ברוך:


כמו כל ענף התיירות, מלון שבע הקשתות מושפע מאוד מכל האירועים הביטחוניים והאחרים. במשך השנה האחרונה הוא נקלע לקשיים.

היו"ר משה גפני:


למי הוא שייך?

רונן ברוך:


המלון שייך לאפוטרופוס לנכסי נפקדים.

היו"ר משה גפני:


במשרד האוצר, ואתם מפעילים אותו.

רונן ברוך:


אנחנו מפעילים אותו, כן.

היו"ר משה גפני:


זאת אומרת, משרד האוצר מפעיל גם מלון. האם צימרים אתם לא מפעילים?

שי חרמש:

אין לו ברירה. מה אתה רוצה שהוא יעשה עם מלון שנפל לו במתנה. הבעלים ברחו, מה אתה רוצה? קודם שמענו שהמדינה ברחה, עכשיו אנחנו שומעים שהבעלים ברחו.

היו"ר משה גפני:


בשביל מה אתם צריכים כסף?

רונן ברוך:


המלון נקלע לקשיים תקציביים. אנחנו ביקשנו תקציב עד סוף השנה על מנת לראות איך אנחנו מבריאים, ואיך אנחנו בוחנים אפשרויות ניהול חדשות.

אמיר רשף:


יש קושי כרגע לצאת למכרז לחברת ניהול בגלל חוסר ודאות בטחוני. ולכן, מוצע שתילקח חברת ניהול שתנהל את המלון עד סוף השנה.

שי חרמש:

איפה נמצא המלון?

רונן ברוך:


המלון נמצא על הר הזיתים.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין. 

ה צ ב ע ה

בעד – רוב

נגד – אין

נמנעים – אין

פניות מס' 456, 457 אושרו.

היו"ר משה גפני:


הפניות אושרו, תודה רבה.


פניות מס' 460 , 461.  יונתן, בבקשה.

יונתן בר סימן טוב:


יונתן בר סימן טוב, רפרנט פנים. הפנייה התקציבית נועדה לאפשר תקצוב של אשראי תקציבי לרשויות מקומיות בתוכניות הבראה. יש מספר רשויות מקומיות שמתקשות לגייס אשראי מהמערכת הבנקאית. לדוגמה, בית שאן. למעשה, המדינה פה עוזרת להם בגיוס אשראי תקציבי בתוכניות הבראה.

שי חרמש:

האם זה כולל את ההסדרים של שדרות-ירוחם?

רוחמה אברהם בלילא:


האם בית שאן היא העיר היחידה מכלל הרשויות שנקלעה לקשיים תקציבים שהיא צריכה לקבל הלוואה?

היו"ר משה גפני:


אני עוד לא יודע איך אתם הגעתם לבית שאן.

רוחמה אברהם בלילא:

 
כי יש שם ראש עיר – זה ברור.  העברה פוליטית, חד משמעית וברורה – בושה. 

היו"ר משה גפני:


יונתן, אתם רוצים להעביר פה בתוכנית הבראה 50 מיליון שקל, ותיכף נשמע למה. 

רוחמה אברהם בלילא:


אדוני היושב-ראש, אני רוצה לדעת איזה עוד רשויות גם מקבלות את ההלוואות האלה?

היו"ר משה גפני:


אני רוצה לדעת למה אתם מורידים את ה- - -

יעקב אדרי:


שיתנו את כל הרשימה.

היו"ר משה גפני:


יונתן, תמתין.

רוחמה אברהם בלילא:


האם רשויות ערביות נכללות גם בתוך הרשימה הזאת?

יונתן בר סימן טוב:


חיובי.

היו"ר משה גפני:


מה "חיובי"? אמרתי שאתה לא עונה בינתיים. אני רוצה לדעת קודם מה כתוב. בניגוד להם, אני רוצה לראות מה כתוב. אני לא יודע לקרוא בלי נקודות עד שלא תסביר לי.

שי חרמש:

האם אפשר להתייחס גם למקור המימון של ה-50 מיליון?


היו"ר משה גפני:


האם אתה יכול להמתין רגע, ולתת לי לשאול שאלה בוועדה הזאת? 


יונתן, אני מבין שאתם צריכים את ה-50 מיליון שקל כדי לתת תוכנית הבראה לרשויות מקומיות. 

יעקב אדרי:


אנחנו מבקשים לראות את הרשימה.

שי חרמש:

יעקב, קודם כל תראה מאיפה מביאים את הכסף

היו"ר משה גפני:


רגע. למה אתם מורידים את הכסף הזה - -

שי חרמש:

- - מהלוואות לדיור?

היו"ר משה גפני:


שי, עם כל הכבוד, אני מנסה לשאול שאלה. למה אתם מורידים את זה ממשרד השיכון מהנושא של הלוואות לרכישת דירה, מוותיקים חסרי דירה?

שי חרמש:

הריבית היא כל כך גבוהה שאף אחד לא לוקח את ההלוואות – זו התשובה.

היו"ר משה גפני:


מי מסביר?

צחי דוד:


צחי דוד, רפרנט שיכון. גם אשראי לרשויות מקומיות וגם אשראי שניתן לפרטים כהלוואות לדיור – זה אותו מיון בתקציב המדינה ואותו סוג של תקציב. 

רוחמה אברהם בלילא:


מה זאת אומרת "אותו מיון"? האם תוכנית הבראה לרשות מקומית שווה בנוסחה למחוסרי דיור?

צחי דוד:


לא, אני מתכוון שזה אותו סוג כסף. זה אשראי.  היות ויש עודף באשראי במשרד השיכון - - -

שי חרמש:

רוחמה, זה אשראי. לא משתמשים בו, ולכן אפשר להעביר אותו למקום אחר. אגב, כמה הוא עולה לדיור? מה הריבית?

צחי דוד:


4%.

שי חרמש:


4%. מי ייקח ב-4% ריבית?

צחי דוד:


ל-25 שנה.

שי חרמש:

אגב, גם הרשות מקבלת את זה ב-4%?

צחי דוד:


לא, זה לא קשור. אין לי מושג, לא מבין ברשויות.

שי חרמש:


מעניין באיזה מחיר לוקחת את זה הרשות.

יונתן בר סימן טוב:


בכל רשות זה טיפה שונה. אבל, הרשות מקבלת את זה בין 5.8 לטיפה יותר. 

שי חרמש:

צמוד או פריים?

יונתן בר סימן טוב:


זה לפי כללים שהחשב הכללי קובע.

שי חרמש:

צמוד או לא צמוד?

יונתן בר סימן טוב:


אני לא יודע, אלו כללים שהחשב הכללי קובע אותם.

שי חרמש:

כי אם זה 5.8 הייתי אוסר על כל ראש רשות לגעת בכלל בדבר כזה. איך הוא יחזיר את זה?

היו"ר משה גפני:


אני לא הבנתי את ההסבר. האם הכול אותו הדבר בתקציב המדינה? לגבי הנושא של ההלוואות בשיכון – מדובר על תקציב שהוא כמה? 3 מיליארד שקל? כמה?

צחי דוד:


ההלוואות הוא 700 מיליון שקל.

היו"ר משה גפני:


מה זה ה-3 מיליארד שקל בשיכון?

צחי דוד:


זה כל הגג של סעיף הפיתוח. זה גם הלוואות וגם דברים נוספים. 

היו"ר משה גפני:


אנחנו מדברים על 690 מיליון שקל. כמה מתוך זה נוצל עד כה?

צחי דוד:


להערכתי, משהו כמו 30% - 40%.

היו"ר משה גפני:


עד ספטמבר נוצל 30%. 70% לא נוצל. למה לא נוצל?

צחי דוד:


צריך להגיד – לפעמים יש עיכוב ברישום. זה לא און-ליין אצלנו, יכול להיות שהאחוזים יותר גבוהים.

היו"ר משה גפני:

למה לא נוצל?

רוחמה אברהם בלילא:


מה הן הסיבות?

צחי דוד:


ריבית הפריים במשק נמוכה מאוד כיום, והלוואות פריים נראות לפרטים אטרקטיביות יותר מהריבית ארוכת הטווח שהממשלה מציעה. צריך לזכור שמדובר לא באותו סוג הלוואה. לא בטוח שההחלטה של פרטים לוותר על הלוואה ל-25 שנה ב-4% על מנת לקבל הלוואה שהריבית בה יכולה לעלות כל הזמן רק כי היום הפריים נמוכה, היא החלטה נכונה. אבל, זו החלטה שהפרטים מקבלים. אין לנו עליה שליטה.

רוחמה אברהם בלילא:


אבל, יש לך שליטה בהגמשת הקריטריונים ובהורדת הריבית אם אתה רוצה לנצל את זה לטובת אותם מחוסרי דיור.

צחי דוד:


ריבית בשיעור של 4% לתקופה של 25 שנה היא עדיין ריבית נמוכה ואטרקטיבית מהריבית שמציעים בשוק. 

שי חרמש:

לא שכנעת את הדיירים כי הם לא לוקחים את זה. הם לא לוקחים כי זה יקר להם.

היו"ר משה גפני:


בנושא מיקור המימון, אני מבין שמדובר על הלוואות לשיכון שהם 30%, על אף ששר האוצר יכול לשנות את הריבית. הוא הרי יכול לשנות את זה בצו אם הוא רואה שלא לוקחים הלוואות כך שההלוואות יהיו יותר אטרקטיביות. 


החלק השני – לאן הולך הכסף? יונתן, בבקשה.

יונתן בר סימן טוב:


הכסף נועד לסייע לרשויות שהן מסורבות אשראי והן לא מצליחות לגייס אשראי.

היו"ר משה גפני:


מי הן הרשויות?

יונתן בר סימן טוב:


הרשימה היא כזאת: עוספיה, אלפי מנשה, קריית גת - - - 


אני אחדד איך זה עובד כדי שהתמונה תהיה ברורה לוועדה. תוכנית הבראה של רשות מקומית בנויה בצורה כזאת שרשות מקומית שיש לה גירעונות מגיעה למדינה בבקשה שהיא תעזור לה להתמודד עם הגירעונות שלה. המדינה עוזרת לרשות המקומית להתמודד עם הגירעונות ככל שהרשות המקומית עושה צעדים בשוטף, ומגדילה את הגבייה, ומגיעה את האיזון. הרשות המקומית מקבלת את העזרה, את האשראי הזה ככל שהיא עושה צעד. קשה לבוא ולהגיד בדיוק כמה תקבל כל הרשות. אבל, הכסף הזה נועד לרשויות האלה. 


הרשויות האלה הן: עוספיה, אלפי מנשה, קריית ארבע, בקה-ג'ת, טירה, עילוט, דיר אל אסד.

היו"ר משה גפני:


אלה הרשויות. אמרת קודם "קריית גת"?

יונתן בר סימן טוב:


קריית ארבע, ובית שאן, כפי שאמרתי גם קודם.

היו"ר משה גפני:


האם אתה יכול להגיד את הפירוט?

יונתן בר סימן טוב:


כמו שהסברתי קודם, הפירוט הוא תלוי העמידה של הרשויות באבני הדרך של תוכנית ההבראה. 

היו"ר משה גפני:


תן דוגמה כמה עוספיה, כמה קריית ארבע, וכמה בית שאן – בערך.

יונתן בר סימן טוב:


לא הכול קבוע לחלוטין. זה רק כנגד בכמה יעמדו הרשויות. ברגע שהן יעמדו באבן הדרך הן יקבלו את הכסף.

רוחמה אברהם בלילא:


אדוני היושב-ראש, אחרת אנחנו נותנים קרוב ל-400 מיליון שקלים, 400 שלא נוצלו מההלוואות. בזמנו היתה קרן לסיוע לעסקים קטנים – 100 מיליון שקל -  בתמ"ת  שגם אותה האוצר רצה להעביר לטובת משהו אחר. אני זוכרת  שגם אתה היית שותף לזה. הוועדה ישבה על המדוכה ולקחה 50 מיליון שקלים והקימה קרן מיוחדת עם הגמשת קריטריונים להלוואות לבעלי עסקים קטנים ובינוניים.


אותו הדבר גם פה. דווקא בתקופת המשבר הנוכחית בה יש משבר דיור ואנשים לא יכולים לממש ולקחת הלוואה, למה שהוועדה הזאת שלא תיקח את הנושא הזה, או חלק מהתקציב הזה, ובאמת תבחן דרך להגמשת הקריטריונים להלוואות האלו יחד עם האוצר? יושבת ועדת טרכטנברג. ראש הממשלה אמור להביא תקציבים על מנת לכסות את כל ההבטחות. יש פה כסף שהוא כסף לא מבוטל, ואי אפשר לוותר על זה במחי יד בוועדה הזאת. 

לגבי ה-50 מיליון שקלים – הייתי רוצה לראות תוכנית כוללת. כממלאת מקום שר פנים לשעבר, אני מניחה שיש עוד רשויות רבות שנמצאות במצב של חוסר מימוש הלוואה כתוצאה מהמצב הפיננסי שלהן. הייתי רוצה לראות את כל התמונה הכוללת של כל ראשי הרשויות, ועל-פי מה נבחרו דווקא הרשויות הללו.

מגלי והבה:

 למעשה, זו השאלה העיקרית.

היו"ר משה גפני:


חבר הכנסת אדרי, בבקשה.

יעקב אדרי:


אני רוצה לחזק את הדברים ולתקוף אותם מכיוון אחר. קודם כל, הסיפור הזה של ה"בוכטה" הזאת שכל שנה לא מנוצלת, חוזר על עצמו כמעט כל שנה. זה לא מקרי. האוצר אומר: הנה, אני נותן. אבל, הוא יודע שזה לא מנוצל בגלל הריביות והוא מנצל את זה לצרכים שלו במהלך השנה.


היתה מחאה חברתית מאוד קשה, בעיות קשות מאוד. אני מתפלא על שר השיכון, ואת זה אתה תמסור לו. שר השיכון – במקום לדפוק על השולחן ולהגיד: אני מבקש לשנות את התנאים, את הריביות, על מנת שהזוגות הצעירים והמשפחות נזקקות ינצלו - - -

היו"ר משה גפני:


זה לא שר השיכון, זה שר האוצר.

יעקב אדרי:


זה תקציב שלו, זה אצלו. הוא מוותר על זה והוא אומר: תן לרשויות שזה משרד הפנים שהוא אולי השותף שלו, ותן לפה ותן לשם. אנחנו כל הזמן רואים את זה בהעברות. זו שערורייה. רק בשבוע שעברה היתה הפגנה של אלפי אנשים. הרב גפני, שמעתי גם אותך. אני יודע כמה זה חשוב לך. שמעתי הבוקר ברדיו שוועדת הכספים מעורה בכל מה שקורה בוועדת טרכטנברג.

היו"ר משה גפני:


לא, אז אמרו. אני אמור להיפגש אותו, הוא ביקש להיפגש איתי. אני הרי דיברתי נגד טרכטנברג.

יעקב אדרי:


אמר את זה אדם מוסמך, יושב-ראש הכנסת.

היו"ר משה גפני:


עם כל הכבוד, אני דיברתי נגד ועדת טרכטנברג.

יעקב אדרי:


שמעתי, שמעתי.

היו"ר משה גפני:


ועדת הכספים לא תהיה חותמת טרכטנברג.

רוחמה אברהם בלילא:


זה מה שאני רוצה לשמוע ממך.

היו"ר משה גפני:

 
את זה את תראי פה. אני יודע מה הולך לעשות, אבל אני לא מעורה.

יעקב אדרי:


שמעתי אותך, ואני תומך במה שאמרת. זו שערורייה ממדרגה ראשונה. בתקופה שבה הציבור יצא להפגנות בהמוניו, ובעיקר נושא הדיור, שר השיכון מוותר על תקציב שלו. במקום להילחם עם יובל שטייניץ ולהגיד לו: תוריד את הריבית לפחות בתקופה הכול כך קשה שכולנו עוברים, אתם מביאים לפה כל מיני מניפולציות להעביר לכל מיני יישובים. אגב, אני לא יודע איזה קריטריונים נקבעו. יש הרבה מאוד יישובים שהם נמצאים במצוקה, כמו שאמרה חברת הכנסת רוחמה אברהם. הביאו לנו לפה חלק. אני לא רוצה לתת לזה תג זיהוי פוליטי כי יכול להיות שהנושאים נבדקו בצורה יסודית.


אדוני היושב-ראש, אסור לאשר את זה. בתקופה קשה שכזו לא מתאים ולא נכון לעשות את זה. שוב, אני ממש נדהם ממה שעושה שר השיכון בתקופה כל כך קצרה, וזאת לאחר שהוא נואם לנו נאומים חוצבי להבות.

היו"ר משה גפני:


תודה. חבר הכנסת שי חרמש, בבקשה.

שי חרמש:

 אוי לי מיצרי ואוי לי מיוצרי.  400 מיליון שקל הולכים פה למולך. רוחמה, ברור לגמרי שאם לא נאשר את זה לרשויות המקומיות, האוצר יצחק בדרך אל הבנק. הוא יעשה קופה. החבר'ה שיושבים פה הולכים הביתה ואומרים:: הלוואי שלא תאשר את העניין. אם עוד 50 מיליון לא יצאו בהלוואה, יעמדו ביתרה בסוף השנה והתקציב ייגמר בעודף תקציבי. 


מצד שני, יש רשויות שאני לא מקנא בהן. אלוהים ישמור איך הן יחזירו 50 מיליון שקל בתנאים שאמרו פה כרגע. חבר הכנסת גפני, אני כבר אומר לך שהכסף הזה הוא המתכונת להסדר הרשויות הבא. 

ציון פיניאן:


אבל, זה במסגרת הסדר עם הרשויות. הרשויות רוצות את זה.

שי חרמש:

ציון, לא במקרה שאלתי על ירוחם. בעוונותיי הרבים, אני לא מכיר את המצב בקריית ארבע. לא הייתי שם אף פעם. ראש עיריית ירוחם מצא מתנה מעמרם מצנע של 14 מיליון שקל. הוא לקח את נעלי ההתעמלות והלך לירושלים. אני מניח שחלק מההסדר שעשו לו שם, נמצא ברשימה הבאה שתבוא לפה. אם אדון ביטון בירוחם הולך לקחת הלוואות כאלה, ברור לי איפה הוא יעמוד בעוד שנתיים. 

ציון פיניאן:


האם אתה מציע לא לתת?

היו"ר משה גפני:


תגיד לי מה לעשות.

שי חרמש:

ייתכן שכדי שלא לתת סטיספיקצייה לאוצר ש-400 מיליון ממשיכים לשנה הבאה, ולא יישארו במגרה – עם הצרה הזאת, לפחות 50 מיליון הולכים לרשויות, אולי כבר כדאי כך.  אני באמת לא יודע.

רוחמה אברהם בלילא:


אני מסכימה עם מה שאתה אומר. אני יודעת שלרשות שלא יכולה לקבל שום הלוואה משום גורם אחר, זוהי נקודת אור, וזאת גם אם הקריטריונים של ההלוואה הם קטסטרופאליים, וגם אם נמצא בעוד שנתיים את הרשות הזאת במצב עוד יותר קטסטרופאלי. אני חושבת שהבעיה העיקרית פה היא בסוגיית בחירת הרשויות עצמן. אני רוצה לראות, זכותנו לשמוע. לפחות ישנם ה-50 מיליון שקלים. בואו נראה מה הן ההעדפות של הרשויות, איזה רשויות נמצאות במשבר כזה, איזה רשויות מקבלות את ההסדר הזה, ועל-פי אלו קריטריונים. בכל אופן, צריך לבחון את הסוגיה הזאת. אפשר לתת את זה מייד בישיבה הבאה. אין שום בעיה לעכב את זה יותר. 

יעקב אדרי:


הנושא החשוב הוא למה לקחו את התקציב ממשרד השיכון?

שי חרמש:

כי מבינים שלא ינצלו אותו, יעקב.  חבר הכנסת גפני, אני רוצה להציע דבר אחד שהוא המנדט שלך והערכים שלך. בלי קשר לעניין הזה, אני מציע לקיים דיון על הריבית של הלוואות השיכון. 

היו"ר משה גפני:


אני מכבד את דעת החברים, ואני רוצה לשאול שאלה. יונתן בר סימן טוב הקריא את שמות הרשויות הללו שעליהם מדובר.

שי חרמש:

זה פחות מטריד אותי.

היו"ר משה גפני:


בסדר. אני מכבד את דעת החברים. האם אתם רוצים להצביע או שאתם רוצים לשקול את זה שוב?

רוחמה אברהם בלילא:


אני מוכנה להצביע רק לאחר שאראה את התמונה הכוללת של הרשויות.

היו"ר משה גפני:


אז נדחה את זה לשבוע הבא – בסדר.

מגלי והבה:

בתנאי שיביאו לנו את כל רשימת הרשויות. לא מה שנתנו לנו פה.

היו"ר משה גפני:


את הרשימה, בבקשה.

רוחמה אברהם בלילא:


ואת החלוקה של ההלוואות.

היו"ר משה גפני:


בסדר. אגב, אני מבין שזה גם לגבי המועצות הדתיות – אותו הדבר. 

קריאות:


יש, יש.

שי חרמש:

שוב, חבר הכנסת גפני, תיזום מהלך ודיון עם האוצר על הורדת הריבית.

היו"ר משה גפני:


הבנתי, בסדר. יש לי עוד כמה דברים שאני צריך ליזום עכשיו.

שי חרמש:

אתה יודע, אני תמיד אתמוך בך. 

היו"ר משה גפני:


לא מצביע. אנחנו עוברים לפניות הבאות: 462 עד 465.

יונתן בר סימן טוב:


הפנייה התקציבית נועדה לממן תוספת של 4 מלש"ח למענק הבירה בהתאם לסיכום עם עיריית ירושלים.

יעקב אדרי:


מאיזה תקציב?

רוחמה אברהם בלילא:


מהמשרד לפיתוח הנגב והגליל?

יונתן בר סימן טוב:



הכסף הולך למענק הבירה. משרד הפנים מעביר כסף לעיריית ירושלים דרך מענק הבירה. הכסף הולך לירושלים בהתאם לסיכום שישנו. 

יעקב אדרי:


ירושלים נמצאת בנגב או בגליל?

שי חרמש:

לא, זה מהרזרבה. יעקב, אין לך בעיה. 

היו"ר משה גפני:


ומה זה 5 מיליון למענקים לרשויות מקומיות?

יונתן בר סימן טוב:


זה 4 מיליון לעיריית ירושלים, ועוד סכומים קטנים נוספים ממשרד הפנים, כל מיני העברות שמשרד החינוך העביר גם למשרד הפנים, ונגב-גליל העבירו למשרד הפנים.


היו"ר משה גפני:


למה מיועד המיליון שקל? לאיזה רשויות?

יונתן בר סימן טוב:


הכסף העיקרי הוא הכסף שעובר לעיריית ירושלים. המיליון הנוסף עובר למשרד הפנים לכל מיני פעולות שונות. לדוגמה, משרד החינוך העביר כסף למשרד הפנים לצורך פעולה של שקיפות נתונים. משרד הפנים כרגולטור של הרשויות המקומיות אחראי על כל החשבונאות של השלטון המקומי, והוא קובע. 

רוחמה אברהם בלילא:


אלו פרויקטים צבועים. כשמגיע שר מסוים לעיר והוא אומר : אני יכול להעביר לך את זה דרך התקנה הזאת אם תצבע לי אותה. אני אעביר לך: 200,000 – 300,000. אנחנו לא מעבירים. 


אורי שמרת:


אורי שמרת, רפרנט חינוך. חבר הכנסת גפני, משרד החינוך מבצע פרויקט של שקיפות תקציבית במטרה להקים  מערכת מיחשובית שהוא יוכל לשקף את התקציב שלו בצורה הטובה ביותר לטובת מקבלי המדיניות במשרד. על מנת לקבל החלטות מושכלות, צריך לקבל תמונה אינטגרטיבית של כל המערכת. יש תקציבי חינוך רבים שמגיעים למוסדות החינוך היישר מהרשויות המקומיות. למשרד החינוך אין תמונה של כל התקציבים שמגיעים מהרשויות המקומיות למוסדות החינוך. על מנת לקבל את התמונה הזאת בצורה הטובה ביותר יוצא פיילוט באמצעות משרד הפנים.

שי חרמש:

יש היגיון בזה כי הרשות המקומית אחראית למערכת החינוך התיכונית. 

אורי שמרת:


משרד החינוך פנה למשרד הפנים במטרה לצאת לפיילוט על מנת לבדוק מה הם הנתונים הקיימים הרשויות המקומיות שקשורים למוסדות החינוך. 

היו"ר משה גפני:


מה עם יתרת הכסף?

יונתן בר סימן טוב:


יש 480, ויש עוד סכום שמגיע מנגב-גליל שנועד בסופו של דבר לערכות מגן ביישובי עוטף עזה.

שי חרמש:

אז תקרא לילד בשמו. עכשיו אני מנוע מלהצביע כי זה ערכה בשבילי. הייתי חלילה חוטא בהצבעה. חבר'ה, תקראו לילד בשמו. מה הבעיה? האם מישהו לא ייתן לך ערכות מגן לעוטף עזה? ממה אתה פוחד?

היו"ר משה גפני:


העניין לא מסודר, זה לא הולך כך. אם מדובר על ערכות מגן בעוטף עזה זה צריך להיות כתוב. 

יעקב אדרי:


אני מציע לא לעכב את נושא ערכות המגן.

היו"ר משה גפני:


יונתן, יש פה משהו שהוא מאוד לא ברור לי. קודם כל, עובר כסף מנגב-גליל לירושלים למענק בירה – 4 מיליון שקל – לאחר שאישרנו מענק - - -

יונתן בר סימן טוב:


לא, יש פה איגום תקציבים ממשרדים שונים. משרד החינוך מעביר סכום מסוים, נגב-גליל מעביר סכום מסוים, ומגיע כסף נוסף. למעשה, יש פה איגום משאבים משלושה מקורות: יש פה את משרד החינוך, יש פה את נגב-גליל, ומסעיף 83 מגיע 4 מיליון. 

רוחמה אברהם בלילא:


אנחנו רוצים לדעת בדיוק מה הם הפרויקטים, כמה לכל אחד, ובאיזה ערים.

יונתן בר סימן טוב:


אין פה פרויקטים בערים שונות. יש פה 4 מיליון שמגיעים מסעיף 83 שנועדו למענק הבירה. זה עיקר הכסף, ובגלל זה הדגשתי בהסבר שלי את הסוגיה הזאת.

שי חרמש:

לא נתנגד לזה.

יונתן בר סימן טוב:


מעבר לזה, יש פה עוד סכום שמגיע ממשרד החינוך, כפי שהוסבר, לצורך הסיפור הזה.

שי חרמש:

של המערכת של האינטגרציה.

רוחמה אברהם בלילא:


כמה?

יונתן בר סימן טוב:


כ-480. בנוסף, יש פה כסף שמגיע מנגב-גליל עבור הערכות, כפי שהסברתי. 

רוחמה אברהם בלילא:


כמה?

יונתן בר סימן טוב:


641.

היו"ר משה גפני:


מה זאת אומרת מגיע מנגב-גליל לערכות מגן בעוטף עזה? תסביר לי את התהליך. מה הולך לקרות אחרי שאנחנו מאשרים את זה.

רוחמה אברהם בלילא:


למה זה לא בא ממשרד הביטחון?

היו"ר משה גפני:


מה זה הדבר הזה? האם אני יכול לבקש ממשרד נגב-גליל ערכות מגן לבעלי זקן?

צחי דוד:


לא, לא. זה לא ערכות מגן, זה אפודי מגן לכיתות הגנה של היישובים.

שי חרמש:

 הרי כל המטרות באמת ראויות. דירה – ראוי, אינטגרציה – ראוי, אפוד מגן – אין כמוהו כראוי. חבר'ה, תקראו לילד בשמו, בואו לא נשחק בקודים. נאשר, יש פה רוב לאופוזיציה. נצביע גם על הבירה, גם על האינטגרציה. תקראו לילד בשמו, אל תשחקו משחקים.

היו"ר משה גפני:


לגבי ערכות המגן – מדובר באפודי מגן. 

שי חרמש:

אפודי מגן לכיתות כוננות.

היו"ר משה גפני:


בסדר. רבותי, אנחנו נשאיר את זה לישיבה הבאה. נבחן את הדברים מחדש. 


פנייה מס' 466 – המשרד לביטחון הפנים.

יאיר אידר:


יאיר אידר, רפרנט ביטחון פנים. הפנייה נועדה להפשיר את רזרבות השכר והגמלאות של המשרד לביטחון הפנים.

היו"ר משה גפני:


מה עם גמלאי המשטרה?

רוחמה אברהם בלילא:


כמה גמלאות יש?

היו"ר משה גפני:


לפני הגמלאות, מה עם גמלאי המשטרה? היה פה דיון בוועדה. אני לא מדבר על זה שהיה סיכום בין המשרד לביטחון הפנים לבין משרד האוצר, היה סיכום בין השרים לגבי העלאת שכר השוטרים. אנחנו לא קיבלנו מזה שום קרדיט ושום דבר, אף על פי שהשר ידע לבקש מאיתנו לקיים דיון, וקיימנו דיון, ועשינו את כל מה שנדרש.

מגלי והבה:

 מינית ועדת משנה.

היו"ר משה גפני:


ומיניתי ועדת משנה שטיפלה בעניין הזה, והכול בסדר. אני לא מדבר על העניין הזה. בדיון הזה היה לגבי הנושא של גמלאי המשטרה. אני כל הזמן מקבל פניות. יש לי פה מכתבים: זעקת הגמלאים, ואמר פה הממונה על השכר במשרד האוצר אילן לוין. למה לא גומרים את הנושא של הגמלאים? מה עם הגמלאים?

יאיר אידר:


מחכים להחלטה של השר לביטחון הפנים.

היו"ר משה גפני:

נחכה. הלאה, הסעיף הבא – 467, 468.  רוחמה, מה את אומרת? מה לעשות? האם לחכות לגמלאים?

רוחמה אברהם בלילא:


בוודאי, לחכות.

יאיר אידר:


לא. הפנייה נועדה לממן גירעונות שכר בתקציב המשטרה בתקציב הגמלאות. הכסף הזה הולך למימון משכורות וגמלאות של גמלאי המשטרה.

היו"ר משה גפני:


למה אין החלטה לגבי נושא הגמלאים? למה?

יאיר אידר:


אני לא יכול לתת לך את התשובה הזאת.

היו"ר משה גפני:


אתה לא יכול. שיבוא מישהו וייתן. 

רוחמה אברהם בלילא:

- - - השר, ובישיבה הבאה.

יאיר אידר:


בסדר גמור, אתה יכול לזמן את השר. אני לא יכול לדבר בשם השר לביטחון הפנים.

רוחמה אברהם בלילא:


תעביר את זה לשר. תאמין לי שהשר ידע מהר מאוד לענות על התשובה הזאת, חד משמעי.

היו"ר משה גפני:


נכון, שיענה תשובה. את היום רכזת האופוזיציה בוועדה ואני הולך איתך. תגידי מה אומרת? האם להצביע בעד? אני מצביע בעד.

רוחמה אברהם בלילא:


לא מצביעים בעד. מחכים להחלטה לגבי הגמלאות, ועדיף שיביא את זה מחר בבוקר.

היו"ר משה גפני:


לא מצביעים. רוחמה החליטה, נגמר הסיפור. אנחנו דוחים את זה לשבוע הבא. גם אני וגם רוחמה אברהם מבקשים לדעת מה עם גמלאי המשטרה, מה ההחלטה בעניין הזה.


פניות מס' 467, 468. את זה אנחנו כמובן צריכים לאשר, זו היתה דרישה שלנו. בבקשה.

דניאלה פורטים:


דניאלה פורטים, אגף תקציבים. הפנייה נועדה לתקצב סכום של 12.5 מיליון שקל מהמשרד להגנת הסביבה למשרד הביטחון עבור יישום התוכנית לחיבור מחנות צה"ל לביוב.

היו"ר משה גפני:


הנושא הזה הוא איום ונורא. אנחנו דרשנו את זה.


מי בעד אישור הפניות ירים את ידו? מי נגד? מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 467, 468 אושרו.

היו"ר משה גפני:


הפניות אושרו.

 פניות מס' 469, 470. מי מסביר את זה? אנחנו דרשנו עוד 22 מיליון שקל למועצה הלאומית לבטיחות בדרכים. האם זה חלק מהעניין או שאתם סתם מעבירים את זה?

אשר דולב:


שמי אשר דולב, אני רפרנט תחבורה. זה לא סתם. מדובר פה בהשתתפות של הרשות לבטיחות במשטרה למבצעי אכיפה של בטיחות בדרכים – תוספת של קרוב ל-9 מיליון שקל.

היו"ר משה גפני:


בעקבות מה זה?

אשר דולב:


זה בעקבות העובדה שהכסף הזה לא נוצל בשנה שעברה.

היו"ר משה גפני:


טוב, אוקיי. רק שלא יגידו לנו שזה במסגרת ה-22 מיליון שקל בגלל שאנחנו דורשים. אנחנו דורשים את ה-22 מיליון שקל לתוספת.


מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 469, 470 אושרו.

היו"ר משה גפני:


הפניות אושרו. 

פנייה מס' 471.

אורי גבע:


אורי גבע, אגף תקציבים. הפנייה נועדה לתגבור תקציב בסך של בערך 2.3 מיליון שקל במשרד ראש הממשלה, בהתאם להחלטת הממשלה להפעלת תוכנית לאומית לפיתוח טכנולוגיות שמקטינות את השימוש בנפט בתחבורה, וגם לחיזוק תעשיות עתירות ידע בנושא.

היו"ר משה גפני:


שאלות. מי בעד? מי נגד? מי נמנע?

ה צ ב ע ה

בעד – רוב

נגד – אין

נמנעים – אין

פנייה מס' 471 אושרה.

היו"ר משה גפני:


הפנייה אושרה. 

פנייה מס' 472.

אשרה רודב:


אשרה רודב, אגף תקציבים. הפנייה נועדה לתגבור תקציב השכר של בתי הדין הרבניים בסך של 270 - - -

היו"ר משה גפני:


האם מעלים להם בשכר? למה לא מעלים לשופטים?

אשרה רודב:


לא, זה בגין תוספת שעות שכר עידוד שניתנו להנהלת חברי בית הדין.

היו"ר משה גפני:


מה זה "חברי הנהלה"? לא הבנתי.

רוחמה אברהם בלילא:


מי החליט על התוספת הזאת?

אשרה רודב:


זה נעשה בשיתוף עם אגף הממונה על השכר ואגף התקציבים לאור בקשה.

היו"ר משה גפני:


עבור מי זה? האם עבור דיינים, עובדים? כל עובד צריך שכר עידוד. אבל, עבור מי?

אשרה רודב:


כרגע רוב העובדים בבתי הדין הרבניים כבר זכאים לשכר עידוד. חברי הנהלה מסוימים לא היו זכאים לתוספת של שכר עידוד. הם ישבו והציגו נתונים כיצד התוספת של שעות שכר עידוד שניתנו לאנשים אחרים במשרד באמת הביאה לעלייה בתפוקות. כתוצאה מכך, הסכמנו. נתקבלה החלטה לתת להם את התוספת.

היו"ר משה גפני:


בסדר. מי בעד ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פנייה מס' 472 אושרה.

היו"ר משה גפני:


הפנייה אושרה. 

פנייה מס' 473. 

אורי גבע:


הפנייה נועדה לביצוע שינויים פנימיים במשרד ראש הממשלה, בעיקר לתקצוב נושא הטיסות והמחסומים של ראש הממשלה. אנחנו מתקצבים את זה בהתאם לביצוע בפועל. 

שי חרמש:

אולי כדאי שהוא יטוס פחות.

אורי גבע:


הטיסות של ראש הממשלה לא מתוכננות בתחילת השנה, אלא זה נעשה במהלך השנה. לכן, לאחר שאנחנו מקבלים רשימה של טיסות, אנחנו מתקצבים בהתאם לדרישה. כנ"ל מחסומים, פעילות מחסומים וחסימה.

היו"ר משה גפני:


איך קשור מרכז רבין לעניין?

אורי גבע:


תקציבי מרכזי רבין ובגין נקבעים בהתאם לחוקים הרלוונטיים.

היו"ר משה גפני:


עבור מה זה?

אורי גבע:


התקציב הקבוע שלהם קיים בתחילת השנה. הם מציגים תוכנית עבודה לשר. אם הוא מאשר את תוכנית העבודה בסיכום איתם אז מתגברים בהתאם את התקציב.

היו"ר משה גפני:


לפי מה מתגברים? אם מרכז רבין ומרכז בגין אומרים שהם צריכים עוד 10 מיליארד שקל, אז מה אומרים להם? לפי מה נותנים?

אורי גבע:


המרכזים פועלים מתוקף החוקים. תוכנית העבודה שהם מאשרים - - -

היו"ר משה גפני:


מה למשל? תן לי דוגמה.

אורי גבע:


אני כרגע לא מכיר את הכול. אבל, פיתוח המוזיאון במרכז רבין והדרכות, ותוכניות חינוכיות שונות שהם עושים בהתאם לחוקים עצמם. הם צריכים לעמוד בקריטריונים שנקבעים.

היו"ר משה גפני:


מי קובע את הקריטריונים?

אורי גבע:


קודם כל, החוק. 

היו"ר משה גפני:


ואחרי זה?

יעקב אדרי:


אני חושב שיש מועצה לכל גוף.

היו"ר משה גפני:


איך מפקחים על זה שהם באמת מבצעים את הדבר הזה?

אורי גבע:


או שיש מועצות שמעבירות דיווחים אלינו ו - - -

היו"ר משה גפני:


איך אתם, אגף החשב הכללי, מפקחים על זה?

שי חרמש:

זה גם עמותות שמדווחות לרשם העמותות, פיקוח מלא.

אורי גבע:


כן.

היו"ר משה גפני:


כשאמרת את המילה "כן" למה התכוונת? האם למה שהתכוון שי חרמש?

שי חרמש:

כן, שזה עמותות.

היו"ר משה גפני:


אני מבקש לדעת בכתב. נותנים תוספת למרכז בגין, נותנים תוספת למרכז רבין, על סמך פעילות, על סמך דיווח, אני רוצה לדעת בכתב איך מפקחים עליהם. הם אומרים, למשל, שהם שמים במוזיאון משהו שנוגע למגזר הערבי במדינת ישראל. אתם מעבירים כסף על מה שאנחנו מאשרים. אני מבקש בכתב: אישרנו את זה, קיבלו את הכסף, עשו את הפעילות. איך אתם מפקחים שהפעילות אכן נעשתה, ולא שיקרו?

רוחמה אברהם בלילא:


אדוני היושב-ראש, בנוסף אני רוצה לדעת מה תקציב הנסיעות הנוכחי של ראש הממשלה שעליו אתה מדבר. זה נכון שצריך לשפר את מעמדה של ישראל בקרב הקהילה הבין-לאומית.

אורי גבע:


בתחילת השנה - - -

היו"ר משה גפני:


רוחמה, איפה אנחנו עומדים בעניין הזה? האם את בעד זה שראש הממשלה ייסע, כן או לא?

רוחמה אברהם בלילא:


ככל שהוא נוסע הוא רק עושה - - -. אתה יודע, אני לא בטוחה. אבל, בכל אופן, אני רוצה לדעת כמה תוקצב בתחילת השנה.

היו"ר משה גפני:


ועד שלא תדעי את לא מאשרת?

רוחמה אברהם בלילא:


לא מאשרת.

היו"ר משה גפני:


אז אנחנו מבקשים לישיבה הבאה שני דברים. 

רוחמה אברהם בלילא:


הוא אמר שהוא יכול לענות על זה עכשיו.

היו"ר משה גפני:


תענה, בבקשה.

אורי גבע:


- - - נתונים מדויקים כרגע. זה יכול להיות שתקציב שלא גדל כתוצאה מזה שיש מעט נסיעות, לעומת שנה שיש יותר פעילות דיפלומטית בחוץ-לארץ ואז הוא נוסע יותר. הפערים יכולים להיות פערים של אפילו 15 מיליון שקל בין שנה לשנה.

רוחמה אברהם בלילא:


מה הצפי שלך לשנה הזאת?

שי חרמש:

שחסר לו עוד 5 מיליון.

אורי גבע:


אני לא יכול לדעת צפי.

רוחמה אברהם בלילא:


אני מבקשת לדעת מהו התקציב הכולל, ומה הסך-כל. אם לא – אנחנו לא מעבירים.

ציון פיניאן:


לגבי תקציב נסיעות ראש הממשלה – אתה יכול לתקצב בתחילת השנה מה שתרצה. אבל, זה לא רלוונטי בכלל. 

אורי גבע:


אנחנו מתקצבים בהתאם לביצוע בפועל.

רוחמה אברהם בלילא:


יש מטוסים, יש מיטות, יש חדרי שינה. בטח שצריך להגביר את הכול. בכל אופן, צריך לדאוג לתנאים נוחים.

היו"ר משה גפני:


אנחנו מבקשים לשבוע הבא את מה שמבקשת
חברת הכנסת רוחמה אברהם. אני מבקש לקבל בכתב איך נעשה הפיקוח במרכז רבין ובמרכז בגין. אני לא מערער על החוק. להיפך, אני תומך בזה. אני לא מערער על העברת הכסף, אני תומך בזה. אני רק רוצה לדעת טכנית לאחר שהכסף עובר, איך נעשה - - -

שי חרמש:

חבר הכנסת גפני, אני מתנגד, ואני אומר לך גם למה.

היו"ר משה גפני:


האם קיבלת רשות דיבור? אני מבקש לקבל בכתב איך נעשה הפיקוח. ההתנגדות של שי חרמש לא רלוונטית.

שי חרמש:

תן למיעוט זכות דיבור לפני שתולים אותי. אני בעד מרכז בגין. יש לך מאות ואלפי גופים מתוקצבים - - -

רוחמה אברהם בלילא:


אני מסכימה עם מה שהוא רוצה להגיד. אבל, זה לא קשור אחד עם השני.

שי חרמש:

יש מאות ואלפי גופים מתוקצבים במדינה. מה שאתה דורש כרגע מהשניים האלה, מחר אתה תבוא ותשאל לעוד 5,000. האם תדון ב-5000? 

היו"ר משה גפני:


אני לא ביקשתי לדון.

שי חרמש:

מרכז בגין יקר לי.

היו"ר משה גפני:


הבנתי, לא קיבלתי את עמדתך.

רוחמה אברהם בלילא:


לי יקר מרכז רבין. אבל, זה לא משנה. עם כל הכבוד, מדובר פה בלא מעט כסף. צריך לבדוק.

היו"ר משה גפני:


נכון, נכון. אני מבקש לקבל בכתב איך נעשה הפיקוח. לא להתחשב בשי חרמש, הוא לא צודק בעניין הזה.


פניות מס' 474, 475 – גזי חממה, בבקשה.

איתי יחזקאלי:


איתי יחזקאלי ממשרד התמ"ת. מדובר פה בביצוע השלב הראשון של תוכנית להקטנת פליטות שהחליטה הממשלה. התוכנית הזאת אמורה להתבצע יחד עם המשרד להגנת הסביבה ומשרד התמ"ת, מרכז ההשקעות, המדען הראשי.

היו"ר משה גפני:

אז למה יש שני חלקים?

איתי יחזקאלי:


אחד זה 500,000 שקל לתקצוב תפעולי, והמענקים לטובת הקטנת הפליטות שמיועדים לכלל המשק, לכל המגזרים במשק. בשלב הראשון של 2011 הסכום הוא 55 מיליון שקל.

רוחמה אברהם בלילא:


אתם כבר יודעים ששנת 2011 נגמרת.

איתי יחזקאלי:


אנחנו עושים כל מאמץ כדי לסיים את ההליך הזה עד סוף השנה כך שנוכל להוציא את כל ה-50 - - -

היו"ר משה גפני:


איך אתם מוציאים את זה?

איתי יחזקאלי:


אנחנו הכנו הוראת מנכ"ל בשיתוף עם המשרד להגנת הסביבה והמדען הראשי. פרסמנו את הוראת המנכ"ל. אנחנו עכשיו בהליך הסברה של ההוראה.

היו"ר משה גפני:


האם זה עובר דרך רשויות מקומיות?

איתי יחזקאלי:


לא, לא. זה ביצוע הוראת מנכ"ל באמצעות מרכז ההשקעות במשרד התמ"ת, כאשר כל רשויות מקומיות, עסקים קטנים-גדולים, חקלאות, תעשייה, תחבורה, יוכלו לגשת ולהציע הצעות.

היו"ר משה גפני:


בסדר.

שי חרמש:

תציין שהתחייבנו על זה בפורום בין-לאומי.

איתי יחזקאלי:


כן.

שי חרמש:

יש פה התחייבות בין-לאומית, זה לא צחוק. פה אפילו האופוזיציה תתמוך בזה.

היו"ר משה גפני:


אתה צודק. פניות מס' 474 – 475 - מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 474, 475, אושרו.

היו"ר משה גפני:


הפניות אושרו.


פנייה מס' 478 - זה ה-55 מיליון. מי בעד אישור הפנייה ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פנייה מס'  478 אושרה.

היו"ר משה גפני:


הפנייה אושרה. מה זה פנייה מס' 479? מיליון שקל.

חן לב:


שלום,  חן לב מאגף תקציבים. הפנייה נועדה לתקצב שני פרויקטים במסגרת יחידת ממשל זמין. הראשון הוא פרויקט עמדות השירות שדיברנו עליהן לפני מספר שבועות בוועדה. השני הוא פרויקט מסלו"ל שמטרתו היא לייעל את הליכי יבוא ויצוא סחורות במכס.

היו"ר משה גפני:


בסדר. האם יש שאלות? מי בעד אישור הפנייה ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פנייה מס' 479 אושרה.

היו"ר משה גפני:


הפנייה אושרה. 

פניות מס' 483 עד 485.

אורי גבע:


שמי אורי גבע, אני אסביר את הפנייה.

שי חרמש:

האם זה לא באותה מרכב"ה של הפנייה הקודמת?

היו"ר משה גפני:


כן, הוא צודק. האם זה לא המרכב"ה של הפנייה הקודמת?

אורי גבע:


בפנייה הקודמת למעשה תקצבו במרכב"ה, וכאן מעבירים כספים החוצה. לפי חוק התקציב, אתה לא יכול להוציא כסף מסעיף ולהכניס - - -


הפנייה נועדה לתקצוב של מיליון וחצי שקלים לנושאי מחשוב שמחולקים לשניים: מיליון שקל לסריקת תיקים בנציבות שירות המדינה. תיקי העובדים הם היום תיקי נייר. אנחנו רוצים לעבור אותם למחשב,  חשיבה ירוקה. הנושא השני הוא כנס ICA 2012. אנחנו מעבירים חצי מיליון שקל למימון ארגון ואירוח כנס בין-לאומי של מנהלי מחשוב במדינות המערב בשיתוף פעולה של מידע. הארגון נעשה על-ידי התמ"ת, ולכן אנחנו מתקצבים שם את הסכום הזה.

שי חרמש:

 אין בעיה.

היו"ר משה גפני:


טוב. רוחמה, האם שי חרמש צודק? הוא אומר: בסדר.

רוחמה אברהם:


כן.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין. 

ה צ ב ע ה

בעד – רוב

נגד – אין

נמנעים – אין

פניות 483 עד 485 אושרו.

היו"ר משה גפני:


הפניות אושרו. 

פניות מס' 486, 487.

אורי גבע:


הפנייה נועדה לתקצוב סך של 6.5 מיליון שקל בתקציב משרד ראש הממשלה לשני נושאים. הראשון – 3 מיליון שקל, וזה בהתאם להחלטת הממשלה לשדרוג תשתיות בכותל. זה חלקו של משרד הפנים. החלק השני זה 3.4 מיליון שקל בהתאם להחלטת הממשלה בנושא העצמת תשתיות מורשת לאומית. זה סכום שמגיע ממשרד התחבורה.

שי חרמש:

מה זה "תשתיות מורשת לאומית"? האם זה 50 הפרויקטים של שיקום אתרים?

אורי גבע:


בדיוק. אני חושב שהבאנו בזמנו פה את מנהל - - -, והוא הסביר.

היו"ר משה גפני:


הבאתם, בסדר. מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 486, 487 אושרו.

היו"ר משה גפני:


הפניות אושרו.


לפני שאני ממשיך הלאה, יש פה הודעה. מי הרפרנטית? היות ואת צריכה לצאת, חילקו לחברים. יש הודעה שצריך 21 יום. אני לא ממתין 21 יום. או שאני מאשר, או שאני דוחה. אני עושה את זה במשך כל הזמן הזה. יש פה הודעה של 16-010 לגבי הנושא של הוצאות חירום אזרחיות. האם את יכולה להסביר?

אנסטסיה סורוקינה:


כן, אנסטסיה סורוקינה, אגף תקציבים. הפנייה נועדה להעביר סך של 13.5 מלש"ח -  זה 20% מהעודפים של פיקוד העורף - משנת 2010 לשנת 2011. זה עודפים שנשארו ב-2010.

היו"ר משה גפני:


עבור מה זה?

אנסטסיה סורוקינה:


כמו שרואים, רוב העודפים זה מרכיבי ביטחון, זה פרויקטים ארוכי טווח של בניית מרכיבי ביטחון, החזקת מרכיבי ביטחון ביישובים.

יעקב אדרי:


אדוני היושב-ראש, הייתי באופקים שלשום. יש שם מחסור איום ונורא במיגוניות. זה איום ונורא מה שקורה שם. זו אוכלוסייה חלשה, כמו שאתה יודע.

היו"ר משה גפני:

אני יודע. באיזה משרד ההודעה?

אנסטסיה סורוקינה:

זה הודעה של פיקוד העורף. השר להגנת העורף הוא אחראי על המשרד הזה.

רבותי, מי בעד אישור ההודעה ירים את ידו? מי נגד? אין, מי נמנע? אין. 

ה צ ב ע ה

בעד – רוב

נגד – אין

נמנעים – אין

הודעה מספר 16-010 אושרה.

היו"ר משה גפני:

ההודעה אושרה. 

פניות מס' 488, 489.

אורי גבע:


הפנייה נועדה לתקצוב 10 מיליון שקל בתקציב המשרד לאזרחים ותיקים לשלוש תוכניות לפי הפירוט הבא: 5 מיליון שקל בהתאם להחלטת הממשלה בדבר הערכה גריאטרית לבני 70 ומעלה שתבוצע על-ידי קופות החולים. עוד 4.5 מיליון שקל לתוכנית "והדרת פני זקן". זה שירות לאומי  בבתיהם של קשישים, ולליווי שלהם. ועוד חצי מיליון שקל לתוכנית לחיזוק הקשר הבין-דורי שנקראת: "מזקנים אתבונן". הכול מופעל על-ידי המשרד לאזרחים ותיקים. 

היו"ר משה גפני:


מה זה שירות אזרחי של בני מיעוטים וחרדים? האם החרדים הם לא מיעוט?

שי חרמש:

הם מיעוט בשירות הלאומי.

היו"ר משה גפני:

 
ומה זה בני מיעוטים?

אורי גבע:


מגזרים בני מיעוטים - - - משתתפים בזה.

היו"ר משה גפני:


ואיך קופת חולים בעניין?

אורי גבע:


קופת חולים לנושא הערכה גריאטרית כוללנית. 

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 488, 489 אושרו.

היו"ר משה גפני:


הפניות אושרו. 

פניות מס' 490 עד 492. כמה כסף זה?

יאיר אידר:


יאיר אידר, רפרנט ביטחון פנים. הפנייה נועדה לתגבר את תקציב הפיתוח של המשרד לביטחון הפנים בסך של כ-29 מיליון שקל בהוצאה, ו-74 בהרשאה להתחייב עבור שיפוץ תחנות משטרה, וכן מימון פרויקט מיחשוב בשירות בתי הסוהר לעידוד השימוש בקוד פתוח בממשלה. בנוסף, הפנייה מתגברת את התקציב השוטף של המשרד לביטחון הפנים בסך של 20 אלפי שקל בהוצאה מותנית בהכנסה עבור הכנסות ממכירת כלי רכב. כמו כן, הפנייה מבצעת שינויים פנימיים בתקציב המשטרה.

יעקב אדרי:


רבותי, מצב התחנות הוא בכי רע. 

שי חרמש:

אז מעבירים כסף. לא לוקחים, מעבירים.

היו"ר משה גפני:


מה אתם אומרים?

רוחמה אברהם בלילא:


לאשר את זה.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין. 

בעד – רוב

נגד – אין

נמנעים – אין

פניות מס' 490 עד 492 אושרו.

היו"ר משה גפני:


הפניות אושרו. 

פנייה מס' 493 – המדען הראשי, התמ"ת.

לידיה לזנס:


אני אציג את הפנייה. שמי לידיה לזנס, ואני מלשכת המדען הראשי. מדובר בתקציב הרשאה להתחייב לתקופה של חמש שנים בהיקף של 86 מיליון שקל עבור תוכנית שהותנעה בשנת 2010 שנקראת פיתוח מרכזי מו"פ פיננסיים מכוח החלטת ממשלה. 

יעקב אדרי:


זה חשוב, הרב גפני.

היו"ר משה גפני:


מה זה?

לידיה לזנס:

מדובר בתוכנית להבאת חברות ענק לישראל לפיתוח ענף הפיננסים. מצאנו שלענף הפיננסי בישראל יש חלק מאוד משמעותי בתוצר. אבל, מנגד, אנחנו מוצאים שם הרבה מאוד פוטנציאל שלא ממומש.  

היו"ר משה גפני:

אבל, זה הרבה כסף.

לידיה לזנס:

זה לתקופה של חמש שנים.


היו"ר משה גפני:


פגש אותי המדען הראשי בכנס של "כלכליסט", והוא אמר שאני מעכב לו העברות. אמרתי לו שאני לא מעכב העברות של המדען הראשי. אני רק מעכב כשמניידים עובדים, ומכניסים כל מיני עובדים שאני לא יודע מה הם.


מי בעד אישור הפנייה ירים את ידו? מי נגד? אין, מי נמנע? אין.












        ה צ ב ע ה

בעד – רוב

נגד – אין

נמנעים – אין

פנייה מס' 493 אושרה.

היו"ר משה גפני:


תגידי למדען הראשי שאישרתי את זה, במיוחד שיעקב אדרי אמר שזה חשוב.

שי חרמש:
 לא אמרת שעבר על קולות האופוזיציה.

היו"ר משה גפני:


אני אופוזיציה יותר ממך. אני אמרתי שאני לא קואליציה, אני לגופו של עניין.

פניות מס' 494, 495

רוחמה אברהם בלילא:


זה שוב גזי חממה.

שירלי ברנע-שריקי:


כן. שירלי ברנע, המשרד להגנת הסביבה. הפנייה נועדה בעיקרה למימון של כ-40 מיליון למימון הרשאות שניתנו בעבר למשרד. בנוסף, הקצאת תקציב של כמיליון שבע מאות לצורך ביצוע אותה החלטת ממשלה בנושא גזי חממה. כמו ששמעתם קודם, המשרד שלנו שותף יחד עם התמ"ת לעניין הזה.

רוחמה אברהם בלילא:


כמה בסך הכול נותן משרד התמ"ת? מה התקציב של משרד התמ"ת והמשרד לאיכות הסביבה בכל הפרויקט הזה? אני רוצה לחדד את המספרים.

שירלי ברנע-שריקי:


לפי החלטת הממשלה הנושא הזה צריך לקבל על פני השנתיים הקרובות, 2011-2012, כ- 170 מיליון שקל. מתוכן, כ-114 זה לתמיכות במפעלי תעשייה כאשר זה מחולק לשנתיים, כולל גם תקציב התפעול.

רוחמה אברהם בלילא:


והשאר?

שירלי ברנע-שריקי:


השאר הולך  לחינוך והסברה, סקרים. 

רוחמה אברהם בלילא:


האם גם השר לאיכות הסביבה וגם השר התמ"ת יכולים לחלק את ה-70 מיליון שקלים שנשארו לחינוך?

שירלי ברנע-שריקי:


לבנייה ירוקה. זה באחריות של השר להגנת הסביבה.

עמיחי דרורי:


שמי עמיחי, המשרד לתשתיות לאומיות. אני מבקש להתייחס. האחריות לקמפיינים הסברתיים, חינוכיים, תמיכה בסקרי אנרגיה, על-פי החלטת ממשלה מנובמבר האחרון, היא באחריות משרד התשתיות. מה שהצגת לא נכון.

רוחמה אברהם בלילא:


אדוני היושב-ראש, האם אדוני שומע את חילוקי הדעות פה? יש פה 70 מיליון שקלים שנועדו לחינוך ולהסברה בכל מה שקשור לפליטת גזי חממה.

היו"ר משה גפני:


זה מצוין, יפה.

רוחמה אברהם בלילא:


החלטת ממשלה נוספת, בא משרד התשתיות ואומר - - -

עמיחי דרורי:


לא, לא נוספת. זאת אותה החלטת ממשלה.

רוחמה אברהם בלילא:


בתוך אותה החלטת ממשלה מדובר שהאחריות ההסברתית והחינוך, היא באחריות משרד התשתיות. המשרד לאיכות הסביבה טוען שזה צריך להיות באחריותו, צריכה להיות פה עוד חלוקה פנימית. אני חושבת שהם צריכים להסתדר ביניהם. אי-אפשר להביא לנו את זה.

היו"ר משה גפני:


רגע, יסבירו. אם אי-אפשר אז לא נביא. קודם המשרד להגנת הסביבה.

שירלי ברנע-שריקי:


החלטת הממשלה מדברת על תקציב של כמיליארד שקל. מתוך זה, התקציב שהוא באחריות המשרד להגנת הסביבה הוא אותו סכום שציינתי קודם. בפנייה הספציפית הזאת אנחנו לא מביאים את כל התקציב הזה. אנחנו מדברים רק על התקציב שמיועד בעיקר לנושא של בנייה ירוקה והטמעת הנושא הזה בקרב כל מיני גורמים שאחראים לנושא הזה, כמו: אדריכלים, מתכננים, מהנדסים.


הנושא הנוסף בפנייה הוא מימון הרשאות להתחייב, הרשאות עבר שניתנו, והקצאה של כ-217 מיליון שקל בהרשאה להתחייב לתמיכות במתקני קצה להפרדה במקור.

היו"ר משה גפני:


מה זה "תמיכות במתקני קצה"?

קריאה:


מדובר על מתקנים לטיפול בפסולת אורגנית. אנחנו עשינו מהלך רחב של הפרדת הפסולת ברשויות כדי לקדם את שיעורי המחזור.

היו"ר משה גפני:


כן, את זה אני יודע. אז למה אומרת חברת הכנסת רוחמה אברהם שיש מחלוקת עם משרד התשתיות?

עמיחי דרורי:


אני אשמח להסביר.

רוחמה אברהם בלילא:


כדאי שהוא יסביר.

היו"ר משה גפני:


האם אתה מדבר על התקציב שעליו אנחנו מדברים?

עמיחי דרורי:


כן. אין לי התנגדות לגופה של פנייה. אבל, יש לי התנגדות- - -

היו"ר משה גפני:


עם כל הכבוד, עמדת משרד התשתיות לגבי ההצבעה של חברי הוועדה לא רלוונטית. זאת אומרת, זה לא רלוונטי אם יש לך התנגדות או אין לך התנגדות לגבי ההצבעה שלנו. אנחנו רוצים לדעת אינפורמציה. השאלה שלנו היא כזאת, התקציב שעליו מדובר בשתי הפניות הללו – האם לך יש התנגדות מבחינת הביצוע? האם זה המשרד להגנת הסביבה ומשרד התשתיות? ואם כן, תסביר.

עמיחי דרורי:


אין התנגדות לגבי התקציב שצוין כאן. יש התנגדות לגבי מה שציינה נציגת איכות הסביבה לגבי אחריות השר להגנת הסביבה לקמפיינים הסברתיים, חינוכיים, ותמיכה בסקרי אנרגיה.

היו"ר משה גפני:


האם זה נמצא בתקציב הזה?

עמיחי דרורי:


זה לא נמצא בתקציב הזה. היא ציינה את זה, ונרשמים פרוטוקולים וכו' וכו'. מחובתי לבוא ולהגיד - - -

היו"ר משה גפני:


וזה לא משנה לגבי התקציב הזה.

עמיחי דרורי:


לא משנה.

שי חרמש:

זה לא פה, אז למה זה מעניין?

עמיחי דרורי:


נרשמים פרוטוקולים, לא?

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 494, 495 אושרו.

היו"ר משה גפני:


הפניות אושרו. חשבתי שכבר יש לי איזה מחלוקת, אין לי.


פנייה מס' 496.

צחי דוד:


הפנייה נועדה לתקצוב משק סגור נצרת עילית, שכונת הר יונה ג' המפורסמת, לאחר שרובה שווק במהלך הקיץ.

שי חרמש:

 אפשר לברך על העניין, עם ברכה לעניין. זה להרים עוד שכונה.

היו"ר משה גפני:


מי בעד אישור הפנייה ירים את ידו? מי נמנע? מי נגד? 

ה צ ב ע ה

בעד – רוב

נגד – אין

נמנעים – אין

פנייה מס' 496 אושרה.

היו"ר משה גפני:


הפנייה אושרה.

פניות מס' 497, 498 – הקמת המכשול המערבי. מי מסביר? בבקשה.

דניאלה פורטים:


דניאלה פורטים, אגף תקציבים. הפנייה נועדה לתקצב סך של 212.5 מיליון שקל לטובת הקמת  המכשול המערבי בהתאם להחלטת הממשלה 106.

רוחמה אברהם בלילא:


אני רוצה פירוט מה זה "המכשול המערבי"?

היו"ר משה גפני:


כן, מה זה "המכשול המערבי"? 

שי חרמש:

זה הגדר מול סיני.

דניאלה פורטים:


הגדר מול סיני. התקבלה החלטת ממשלה בשנת 2010 לתקצוב הגדר. יש מתווה. אנחנו כרגע מעבירים את חלקו של משרד הביטחון לשנת 2011 לטובת הקמת המכשול. 

רוחמה אברהם בלילא:


אני חושבת שזה עניין חשוב ודחוף. אבל, יחד עם זה, מן הראוי שחברי הוועדה יקבלו פחות או יותר קצת עדכון מה קורה שם מבחינת יישום הפרויקטים.

היו"ר משה גפני:


שמישהו ממשרד הביטחון יבוא לכאן?

רוחמה אברהם בלילא:


כן. אני מציעה לאשר את זה. אבל, שמישהו ממשרד הביטחון יבוא וייתן עדכון מפורט לגבי התקדמות הגדר, התקדמות המכשול הזה.

שי חרמש:

רוחמה, יהיה פה פער ענק בין כסף שקיים לבין הוצאת מכרזים. יש קבלן שעובד בשטח שגמר את הקטע שלו. הוא רוצה להמשיך. הוא עכשיו מחכה חודשיים. צריך לעשות מכרז.

רוחמה אברהם בלילא:


אז שיביאו לנו.

דניאלה פורטים:


יושב-ראש הוועדה, הנושא יידון בוועדה המשותפת לחוץ וביטחון. הסברים יינתנו בוועדה המשותפת.

היו"ר משה גפני:


חברת הכנסת רוחמה אברהם אומרת שהיא רוצה שמישהו ממשרד הביטחון יבוא להסביר את המכלול.

שי חרמש:

אני מציע לא להתנות דבר בדבר.

דניאלה פורטים:


לדעתי, זה הסבר שצריך שיינתן בוועדה המשותפת.

רוחמה אברהם בלילא:


לנו יש אינטרס שתהיה התקדמות בבנייה הזאת. כפי שחבר הכנסת שי חרמש אומר, מרגע סיום פרויקט אחד עד לרגע הוצאת המכרז השני יש פרק זמן גדול שמעכב מן הסתם את הפרויקטים, וזאת כאשר מדובר על סיכון ביטחוני. אנחנו שומעים על חוליה שמסתובבת. לפני שלושה שבועות יצא משם פיגוע. הגדר הזאת יכלה – כן או לא – למנוע את זה. אם אנחנו מאשרים את התקציב הזה, מן הראוי שאנחנו נקבל איזשהו עדכון לגבי התקדמות הפרויקטים.

שי חרמש:

חבר הכנסת גפני, בוא לא נתנה את זה. אבל, בוא נדרוש עוד דיון.

רוחמה אברהם בלילא:


אני אומרת – בלי התניה.

היו"ר משה גפני:


האם את רוצה שנזמין את מנכ"ל משרד הביטחון לכאן?

רוחמה אברהם בלילא:


כן. 

שי חרמש:

בלי קשר לאישור התקציב.

היו"ר משה גפני:


אנחנו נאשר את הפנייה הזאת. אנחנו מבקשים שמנכ"ל משרד הביטחון יבוא להסביר על המכלול לוועדה.

רוחמה אברהם בלילא:


על המכלול, ועל ההתקדמות והצפי לסיום.

היו"ר משה גפני:


כן, בסדר. מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 497, 498 אושרו.

היו"ר משה גפני:


הפניות אושרו. מנהל הוועדה, אנחנו מבקשים להזמין לכאן את מנכ"ל משרד הביטחון. אנחנו לא התנינו את זה. אבל, אנחנו מבקשים שהוא יבוא. 


פניות מס' 499 עד 503 – יציבות ים המלח, מכון גיאולוגי, רעידות אדמה.

עמיחי דרורי:


עמיחי דרורי, המשרד לתשתיות לאומיות. פנייה זו נועדה לממש את החלטת הממשלה מינואר האחרון בנוגע להעברת תקציבים עבור מימוש יציבות ים המלח שמתבצעים על-ידי מינהל המחקר למדעי האדמה והים, והמכונים שבתוכו. היא נועדה לטובת מימוש החלטת ממשלה גם מינואר האחרון בנושא רעידות אדמה, העברת היחידה למשרד ראש הממשלה. נותרו יתרות תקציביות עבור הזמנות משנים עברו בתקציב המשרד לתשתיות לאומיות, ועכשיו אנחנו מעבירים אותן למשרד רוה"מ על מנת שהם ימשיכו את הטיפול בהתקשרויות שנים עברו, ועוד העברות.

רוחמה אברהם בלילא:


האם העברת היחידה הזאת ממשרד התשתיות למשרד ראש הממשלה היא חלק מטיפול מערכתי כולל ברעידות אדמה במדינת ישראל וראייה מערכתית כוללת? 

עמיחי דרורי:


במסגרת החלטת הממשלה מינואר האחרון, החלטת הממשלה הזאת נגעה לטיפול כולל בנושא העורף. היא היתה אחרי השריפה בכרמל וכו'. במסגרת זו, כחלק מהנושאים שמן הסתם צריך לדאוג לטיפול נכון בעורף במסגרתם, בוצעה גם ההעברה של היחידה הזאת מהמשרד לתשתיות לאומיות לטיפול פרטני במשרד ראש הממשלה. במסגרת הזו היא תוקצבה ב-15 מיליון שקל שהועמדו במשרד רוה"מ. עם זאת, ההעברה התקציבית הזאת לא נוגעת ל-15 מיליון שתוקצבו במשרד רוה"מ, אלא התקציבים האלה הם תקציבים שהועברו בשנים עברו, תוקצבו במשרד התשתיות לאומיות. עכשיו זה מה שנקרא עודפים, יתרות תשלום שעדיין לא מומשו. מכיוון שלמשרד התשתיות אין מעורבות בקידום תוכניות העבודה, אנחנו מעבירים הכול בתיאום  מלא עם משרד ראש הממשלה עם ועדת ההיגוי להיערכות לרעידות אדמה. מעבירים את כל ההיקפים התקציביים האלה.

רוחמה אברהם בלילא:


על כמה מדובר?

עמיחי דרורי:


5 מיליון שקל.

היו"ר משה גפני:


לגבי ים המלח – מדובר שהבעלים של מפעלי ים המלח יממנו שם את הקציר. 

רוחמה אברהם בלילא:


זה לא קשור לזה.

היו"ר משה גפני:


אני יודע, אני שואל.

עמיחי דרורי:


לדעתי, זה עדיין בתהליכים.

היו"ר משה גפני:


האם אתה יודע? אתה משרד התשתיות. תגיד שאתה לא יודע, זה בסדר.

עמיחי דרורי:


זה עדיין בתהליכים.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין. 

ה צ ב ע ה

בעד – רוב

נגד – אין

נמנעים – אין

פניות 499 עד 503 אושרו.

היו"ר משה גפני:


הפניות אושרו.


פניות מס' 504, 505 - ועדת טרכטנברג.

יעקב אדרי:


תראה עכשיו כמה זה עולה.

שי חרמש:

אגב, היא הרבה יותר זולה מהוועדה הקודמת.

רוחמה אברהם בלילא:


אני חושבת שעד שטרכטנברג לא יבוא ויסביר מה הוא מעלה בחכתו, לא נעביר לו שום העברה תקציבית – שיתייחס לוועדה הזאת.

היו"ר משה גפני:


מי מסביר את טרכטנברג? בבקשה.

אורי גבע:


אורי גבע, אגף תקציבים. כאמור, הפנייה נועדה לתגבור תקציב התפעול של ועדת טרכטנברג.

היו"ר משה גפני:


כמה כסף?

אורי גבע:


מדובר בכמעט 730,000 שקל.

היו"ר משה גפני:


מה זה?

אורי גבע:


תקציב תפעול, חדרי ישיבות.

יעקב אדרי:


השכר לחברי הוועדה עצמה – ראינו.

שי חרמש:

זה זול לעומת הוועדה הקודמת. זה 30 איש – 700,000 שקל. כמה זה? 20,000 שקל לאיש? פרוטות.

היו"ר משה גפני:


אני רוצה להגיד לך משהו. אם אני הייתי אופוזיציה, הייתי אומר עכשיו: לוקחים 30 איש, מבזבזים את הזמן של כולם. ישבו פה בוועדה שנתיים. כל הנושאים עלו פה – הכול. בלי כסף, בלי שום דבר, עם משכורת שאני מקבל כאשר יש אנשים שמוכנים להכפיל לי את המשכורת, העיקר שלא אהיה כאן. אני עושה את זה בחינם, בהתנדבות. אנחנו יודעים בדיוק מה צריך לעשות. ובאה הקואליציה ואומרת: מה זה? זה 30 איש. לא הקואליציה. סליחה, שי חרמש.

שי חרמש:

זה בזול. 20,000 פר קפיטה, על מה אתם מדברים?

היו"ר משה גפני:


האם זה מקדמה או שזה כל הסכום?

יעקב אדרי:


זה מקדמה, זה ברור.

אורי גבע:


זה לא בהכרח הסכום. אני לא יודע כמה יהיו ההוצאות הסופיות.

היו"ר משה גפני:


מה אתם אומרים?

רוחמה אברהם בלילא:


הוועדה הולכת לקבוע, מן הסתם, הרבה מאוד דברים בנוגע לתיקון עוולות וכיוצא בזה. כאשר אמרת על ה-700,000 שקלים דיברת על השכרת חדרי ישיבות, וכיוצא בזה. האם בתוך הכסף הזה יש חלק שנועד למחקרים מסוימים לבדיקת ההחלטות? מה היתרונות, מה החסרונות של הפתרונות המוצעים? האם זה נעשה באופן כזה? האם יש איזושהי משהו מקצועי שמלווה את הוועדה הזאת?

אורי גבע:


אני לא יודע, אני לא מכיר את פעילות הוועדה.

שי חרמש:

רוחמה, עזבי. להפעיל ועדה כזאת זה הקפה וה - - -

אורי גבע:


- -  אני לא יודע בדיוק. בדרך כלל, כשאנחנו מתקצבים ועדות - - - ועובר אישית דרכי, זה תקציב התפעול שנדרש. אני לא יודע לגבי המחקרים. 

רוחמה אברהם בלילא:


אדוני היושב-ראש, ב-20 לחודש, מן הסתם, רוב התקשורת תהיה עסוקה בהכרזה על הקמת מדינה פלסטינית באו"ם. לא בכדי בחר ראש הממשלה דווקא להציג את מסקנות ועדת טרכטנברג באותו יום.

היו"ר משה גפני:


יום למחרת.

רוחמה אברהם בלילא:


יום למחרת התקשורת תהיה די מבולבלת. האם היא מסקרת את דוח טרכטנברג- - - 

שי חרמש:

זה היום של הפריימריס בעבודה, לא?

היו"ר משה גפני:


את זה לא ידעו קודם.

רוחמה אברהם בלילא:


אנחנו נדרשים להעביר תקציב שהוא הקפה והתה וכל השאר, כפי שאמר חבר הכנסת שי חרמש.

היו"ר משה גפני:


727,000 זה קפה ותה?

רוחמה אברהם בלילא:


זה בהגדרה של האופוזיציה, אז תשאיר את זה כך.  אבל, אני לעולם לא אשכח את הישיבה שלי בוועדת הכספים בכנסת בשנת 2003, כאשר נדרשנו להעביר רפורמות כאלה ואחרות. לא ידענו. אני מודה שבאישון לילה עמד על שולחננו קיצוץ כל תקציבי הפיתוח ל-0 של ראשי הרשויות, ואולי גם אתה זוכר - - 

היו"ר משה גפני:


מה השאלה? זו היתה אחת הישיבות הטראומטיות שהיו בוועדת הכספים. הגיע שר הפנים ואמר: לא צריך את הכסף.

רוחמה אברהם בלילא:

 - - מה זה עשה לאחר מכן: הנזקים, ההשלכות. את חוסר היכולת של ראשי הרשויות כולנו מבינים.

היו"ר משה גפני:


היו כמה דברים שלקחתי על עצמו כשנבחרתי לראשות ועדת הכספים. אמרתי שאני רוצה למחוק את החרפה הזאת של הסיפור הזה שהיה אז עם פורז. זה באמת חזר עם 3 מיליארד. את ממש צודקת.

רוחמה אברהם בלילא:


החברה הישראלית חוותה משבר שלדעתי לא יהיה לו פתרון בוועדה הנוכחית של טרכטנברג. חוסר הרצינות של זה יבוא לידי ביטוי באופן שבו זה יוצג, בתאריך שזה יוצג, הסטת הזרקורים לכיוון אחר. 

ולכן, אני חושבת שאנחנו צריכים אולי להזמין את יושב-ראש הוועדה שיסביר לוועדה על סמך מה הוא מסתמך, לפי מה הוא מגיע לתוצאות כאלו ואחרות. תקציב פיתוח 0 זה טראומה שחקוקה אצלך, וגם אצלי. אני רוצה לדעת מה היתרונות והחסרונות של החלטות כאלה ואחרות. אני רוצה שכל החלטה שכזאת תגובה בכל אופן על-ידי האקדמיה, על-ידי אנשים מקצועיים נוספים, ולא דרך הפריזמה המאוד מאוד מצומצמת של משרד ראש הממשלה בעניין הזה.

היו"ר משה גפני:


אני מתאר לעצמי איזה החלטות הם יקבלו. ברגע שהם אמרו שאין פריצה של מסגרת התקציב אין הרבה ברירות.

יעקב אדרי:


3 מיליארד שקל - - -

היו"ר משה גפני:


זה לא 3, זה יהיה הרבה יותר מ-3. שר האוצר אמר 3, אבל זה לא יהיה 3. בסופו של דבר, בחלק מהדברים כבר התקבלו כאן החלטות. הם עומדים בפני זה שאני מביא אותם למליאה. אני ממתין עם זה בגלל בקשה של ראש הממשלה ושל שר האוצר. 

יעקב אדרי:


בשביל לחבר את זה לטרכטנברג.

היו"ר משה גפני:

לא, זה עוד לפני טרכטנברג. בגלל שהם נבהלו מהעניין הזה של הרפורמה. אבל, זה כנראה יורחב. יש פה חלק מהדברים. אני לא מכיר דבר אחד שלא יעבור בוועדת הכספים, פשוט לא מכיר. גם אם ילכו על סבסוד המעונות - וילכו על זה - גם זה יצטרך לעבור כאן. גם הרפורמה במס תצטרך לעבור כאן, גם נושא מס החברות, גם נושא הריכוזיות שיהיה אחד מהדברים המרכזיים.

רוחמה אברהם בלילא:


יש לנו אחריות. ועדת הכספים היא הדירקטוריון שבאמת קובע את החלוקה.

היו"ר משה גפני:


אנחנו לא הולכים להיות בחופש בחורף.

רוחמה אברהם בלילא:


זה בסדר, אני ערוכה ומוכנה. אבל, אדוני היושב-ראש, אני חושבת שאנחנו צריכים לבקש ולדרוש מטרכטנברג.

היו"ר משה גפני:


האם את מציעה להעביר את זה או לא להעביר את זה?

רוחמה אברהם בלילא:


אני מציעה להשהות את זה. אני רוצה שטרכטנברג יגיע לפה ויסביר את הכוונות שלו, ויסביר מה הוא מתכוון לעשות בכלל עם כל העבודה הזו. כמו כן, רגע לפני שמציגים את זה לציבור שיציגו את זה לוועדת הכספים כי אנחנו אחראים בסוף על החלוקה התקציבית הזאת. אולי לוועדת הכספים יהיה איזשהו say  לגבי עשייה של שינוי כזה או אחר בתוך הדוח.

היו"ר משה גפני:


פרופ' טרכטנברג ביקש שאפגש איתו.

רוחמה אברהם בלילא:


שיבוא לוועדה.

היו"ר משה גפני:


הפגישה לא התקיימה. בסופו של דבר, היא אמורה להתקיים השבוע, ואנחנו אמורים להיפגש בארבע עיניים. אני הולך להגיד לו את מה שאת אומרת, כי אני חולק על כל המכלול הזה. אני לא בטוח שנעשה פה דבר נכון מבחינה ציבורית כי היה צריך לקבל החלטות. אבל, אני מכבד אותו. אגב, אני מאוד מכבד את פרופ' טרכטנברג בלי קשר לעניין עצמו.

רוחמה אברהם בלילא:


גם אני, איש מקצועי.

היו"ר משה גפני:


אני אפגש איתו, ואגיד לו את הדברים שנאמרו פה בוועדה. הדברים יובאו. אני לא אומר שהכול, אבל חלק גדול מהדברים, בוודאי בחלק המרכזי של ההמלצות, יובא לוועדת הכספים. מן הראוי שהוא יציג את הדברים כאן. אני אומר לו את מה שאמרת.

רוחמה אברהם בלילא:


רגע לפני קבלת ההחלטות.

היו"ר משה גפני:


מה עם ההעברה?

רוחמה אברהם בלילא:


אחרי הפגישה, ושיבין שכדאי לו מאוד לבוא לפה, לוועדת הכספים, ולשתף אותנו.

היו"ר משה גפני:


טוב, מאה אחוז. לא הוצבע. קודם תהיה פגישה. אני אגיד לפרופ' טרכטנברג את מה שאמרה רוחמה אברהם.

רוחמה אברהם בלילא:


תגיד לפרופ' טרכטנברג שלא יהיה קפה ולא יהיה תה עד שלא יבואו לוועדה עצמה.

היו"ר משה גפני:

פניות 509 עד 512.

אורי שמרת:


אורי שמרת, רפרנט חינוך, אגף תקציבים. הפנייה נועדה לתקצב 6 מיליון שקלים לטובת תמיכה במרכזים קהילתיים הפועלים באזורים הסמוכים לגבול וביישובים מאוימים אשר נקלעו לחדלות פירעון, בהתאם להחלטת ממשלה מס' 3381 מיום ה-26 ביוני 2011.

שי חרמש:

האם זה מתנ"ס קריית שמונה?

אורי שמרת:


חיובי.

שי חרמש:

יפה, סוף סוף.

רוחמה אברהם בלילא:


מתוקצב מאוחר מידיי, אבל אין מה לעשות.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 509 עד 512 אושרו

היו"ר משה גפני:


הפניות אושרו.

יעקב אדרי:


רק תעבירו את זה.

היו"ר משה גפני:


פניות מס' 476, 477.

יאיר אידר:


יאיר אידר. הפנייה נועדה להעביר מיליון שש מאות מתקציב המשטרה לתקציב רשות האוכלוסין ההגירה ומעברי הגבול עבור תקציב לשנת 2010 לפיתוח מערכת "רעות", וזאת כחלק מהעברת האחריות על מערך ביקורת הגבולות מהמשטרה לרשות האוכלוסין.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 476, 477 אושרו

היו"ר משה גפני:


הפניות אושרו. פנייה מס' 482.

אשר דולב:


פנייה תקציבית זו נועדה לתקצב מספר פרויקטים תחבורתיים, כבישים במגזר הבדווי בצפון על-פי החלטת הממשלה, הפרדות מפלסיות בין מסילה לכביש ברמלה וברחובות, השלמות בכביש 6, קיום זמינות לכביש 16 לירושלים, ולכביש 38 לבית שמש.

 היו"ר משה גפני:


אה, זה בית שמש. איפה עומד בית שמש? הכביש הזה הוא כביש דמים.

אשר דולב:


זו ההתחלה של הטיפול בו.

היו"ר משה גפני:


כמה כסף?

אשר דולב:


ספציפית לבית שמש, 75 מיליון שקל.

יעקב אדרי:


הרב גפני, תודיע להם שסדרת את הכביש.

היו"ר משה גפני:


אגב, אני עם הצעות לסדר ושאילתות על זה. 

מגלי והבה:

מה עם הכבישים של בית ג'אן שהבטיח השר?

אשר דולב:


אני לא אחראי על הבטחות השר.

רוחמה אברהם בלילא:


כמה ההפרדה המפלסית ברמלה?

אשר דולב:

30 מיליון שקל. אין לי פה את כל רשימת הפרויקטים. זו רשימה שמכין משרד התחבור.ה אם השר יתחייב אני מאמין שזה בפנים. אבל, אני לא - - -

רוחמה אברהם בלילא:


30 מיליון שקלים רק להפרדה המפלסית ברמלה?

אשר דולב:


כן, זה מה שצריך.

מגלי והבה:

האם אתה עונה לי? השאלה היא לגבי בית ג'אן.

אשר דולב:


אני לא יודע על איזה פרויקט אתה מדבר.

מגלי והבה:

על הכבישים של בית ג'אן. אדוני, שיביא לנו תשובה. אנחנו נאשר – רק מה שביקשתי.

רוחמה אברהם בלילא:


אנחנו נאשר את זה בתנאי שתאושר בקשתו של חבר הכנסת מגלי והבה לגבי בית ג'אן.

אשר דולב:


לבדוק אם כחלק מה- - -

היו"ר משה גפני:


המילה "לבדוק" לא נאמרת כאן בוועדה. אנחנו מבקשים שתיתן תשובה שלילית או חיובית - לא חשוב – אבל, תשובה עובדתית ישירות לחבר הכנסת מגלי והבה. אבל, גם אלינו, להנהלת הוועדה. אנחנו רוצים לדעת לגבי הנושא של הכבישים האלה. גם תשובה שלילית היא תשובה, אבל תשובה. אנחנו מבקשים תשובה.

אשר דולב:


אני אבדוק עכשיו ואגיד לכם.

מגלי והבה:

 תודה.

היו"ר משה גפני:


מאה אחוז. מי בעד אישור הפנייה ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פנייה מס' 482 אושרה.

היו"ר משה גפני:


הפנייה אושרה. 

פניות מס' 507, 508.

אורי גבע:


הפנייה נועדה לתקצוב מיליון שקל בתוך תקציב נציבות שירות המדינה. זה לביצוע בדיקות רפואיות לעובדי המדינה.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פניות מס' 507, 508 אושרו.

היו"ר משה גפני:


הפניות אושרו. 

פניות מס' 513, 514 – משרד הרווחה.

צחי דוד:


הפנייה נועדה להעביר 1.05 מיליון שקל ממשרד נגב-גליל למשרד הרווחה.

שי חרמש:

יעקב, זה הפרויקט שלך – השלמת הבנייה של כפר "נהר הירדן".

צחי דוד:


זה נועד להשלמת הבנייה של הכפר השיקומי לאנשים עם מוגבלויות – "נהר הירדן".

היו"ר משה גפני:


מי בעד אישור הפניות ירים את ידו? מי נגד? אין. מי נמנע? 1 נמנע.

ה צ ב ע ה

בעד – רוב

נגד – אין

נמנע – 1

פניות מס' 513, 514 אושרו.

יעקב אדרי:


אני מבקש רביזיה.

היו"ר משה גפני:


הפניות אושרו. חבר הכנסת יעקב אדרי מגיש רביזיה. 

שי חרמש:

יעקב, אתה נמנע?

היו"ר משה גפני:

הוא צודק, תנו לו. יש רביזיה שלו, זה בסדר.

שי חרמש:


האם יש בעיה?

היו"ר משה גפני:


יש רביזיה שלו, זה בסדר. זה חלק מהטיפול פה.

רוחמה אברהם בלילא:


האם אתה רוצה שאנחנו נתנה את זה גם בחלק מהבקשה הראשונה שלי לסדר-יום?

היו"ר משה גפני:


לא, לא.


פנייה מס' 515 – נתיבות, שיפוץ כביש מספר 1. בבקשה.

צחי דוד:


כביש מספר 1 בנתיבות הוא כביש שנבנה במהלך הבניה המסיבית בנתיבות וגלי העלייה הגדולים בשנות ה-90. הכביש נבנה, והעירייה לא הסכימה לקבל אותו עקב בעיות בכביש. הכביש הוא כביש בעייתי מאוד. העירייה מעולם לא הסכימה למסירה ממשרד השיכון אליה. הנושא נגרר זמן רב, והגיע לאחרונה, לאחר בדיקות הנדסיות נוספות,  לסיכום בין העירייה לבין משרד השיכון שמשרד השיכון ישפץ את הכביש בעלות של 28 מיליון שקלים.

שי חרמש:

בסדר גמור. כביש נחל בוהו הוא כביש בעייתי.

היו"ר משה גפני:


זה בין עיריית נתיבות לבין משרד השיכון.

צחי דוד:


נכון. 

היו"ר משה גפני:


מי בעד אישור הפנייה ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנע – 1

פנייה מס' 515 אושרה.

היו"ר משה גפני:

הפנייה אושרה. אגב, אמר לי מנכ"ל משרד השיכון שיש כסף שאתם התחייבתם להביא על מיגון בעוטף עזה.

צחי דוד:


זה איזשהו מחזור הרשאה, איזשהו חוזה שבוטל. זה יגיע בשבוע הבא.

היו"ר משה גפני:


הוא אמר שאתם אמרתם לו אתמול שאתם מביאים את זה.

צחי דוד:

אני לא אמרתי לו שזה מגיע היום.

היו"ר משה גפני:

לא אתה. אבל, הוא אמר שבאגף התקציבים אמרו לו.

צחי דוד:


אני חושב שהוא הבין לא נכון. זה נמצא בתהליך. זה יבוא בשבוע הבא. זה לא מעכב ביצוע של שום עבודות בעוטף עזה.

היו"ר משה גפני:


בטוח?

צחי דוד:


בוודאות.

היו"ר משה גפני:


הוא היה מאוד לחוץ עם העניין הזה. הוא אומר: סיכמתי איתם והם אמרו שהם יעבירו את זה. אתמול הוא אמר לי. 


רוחמה, ישנו העניין לגבי מרכזי רבין ובגין, ולגבי הטיסות של ראש הממשלה.

רוחמה אברהם בלילא:


לגבי הטיסות של ראש הממשלה – הבקשה שלי בעינה עומדת. לגבי מרכז רבין – אני מציעה לאשר את זה. אבל, לקבל בכל זאת את הפירוט- - -

היו"ר משה גפני:


אי אפשר להפריד, יש פנייה אחת. הפנייה כוללת שני חלקים. 

רוחמה אברהם בלילא:


אני לא רוצה לאשר את הנסיעות של ראש הממשלה בהתניה לרבין.

היו"ר משה גפני:

בסדר, אז שבוע הבא. 

שי חרמש:
מבקשים להפריד.

היו"ר משה גפני:

מי אחראי על הפנייה הזאת של בגין-רבין והאבטחה? אתה אחראי? אז קודם כל, לגבי הבקשות של רוחמה ושלי – אני מבקש תשובות. אני שואל, האם אפשר להפריד את זה עכשיו?

רוחמה אברהם בלילא:

את רבין ובגין אני רוצה לאשר. אבל, את הנושא של ראש הממשלה אני לא רוצה לאשר. אני רוצה לדון על זה.

אורי גבע:

זה תהליך טכני שלוקח קצת זמן.

שי חרמש:

אז שבוע הבא תביא את זה ו- - - 

היו"ר משה גפני:


בשבוע הבא תהיה קואליציה פה. השאלה היא, האם אתה יכול עכשיו? זה מה שהיא שואלת.

אורי גבע:


כרגע לא.

היו"ר משה גפני:


הבנתי, משאירים את זה.

שי חרמש:


רוחמה, הוא לא יכול פורמאלית.

היו"ר משה גפני:


אגב, אני מסכים עם חברת הכנסת רוחמה אברהם. אין קשר בין הפניות. בכל מקרה חשוב שתפרידו אותם.  גם אם תהיה פה משמעת קואליציונית ויחליטו לאשר את האבטחה של ראש הממשלה – אני מתאר לעצמי שזה מה שיהיה – זה לא יפה שהיא רוצה להצביע, והאופוזיציה רוצה להצביע בעד הנושא של בגין ורבין, ואתם לא מאפשרים להם.

רוחמה אברהם בלילא:


תאמין לי שזה לא סתם, תאמין לי. נסיעות של ראש הממשלה תמיד מתכסות טוב עם מוזיאון רבין.

היו"ר משה גפני:


הבנתי. מה לגבי בית ג'אן?

אשר דולב:


ממה שבדקתי עם משרד התחבורה לגבי הכביש העוקף של בית ג'אן - תכנון הפרויקט נמצא בשלבי תכנון. כשיסתיים התכנון וידעו כמה הוא עולה וכל התוכנית תהיה, אז יש כוונה לתקצב את הביצוע.

היו"ר משה גפני:


כמה זמן התכנון?

אשר דולב:


אני מעריך שכמה חודשים.

רוחמה אברהם בלילא:


כמה?

מגלי והבה:

מה זה "כמה חודשים"?

אשר דולב:


אני לא יודע בדיוק באיזה שלב תכנוני בדיוק - - -

היו"ר משה גפני:


תדע לך שאם זה נמצא בתכנון – אני יודע ממקרה אחר – זו התקדמות משמעותית. כמה זמן צריך לקחת התכנון?

אשר דולב:


מספר חודשים, אני לא יודע כמה.

היו"ר משה גפני:


אני מבקש שתיתן תשובה. אני הבנתי, אני קיבלתי תשובה דומה על מקרה אחר, וזה סיפק אותי. חבר הכנסת מגלי והבה ואני מבקשים לדעת תשובה יותר מדויקת, על איזה סדרי גודל יותר מדויקים של תכנון מדובר.

קריאה:


יש גם תשובות לגבי תוכניות ההבראה במועצות הדתיות?

היו"ר משה גפני:


האם את מסכימה לחזור לעניין הזה של תוכניות ההבראה, מועצות דתיות ורשויות מקומיות?

רוחמה אברהם בלילא:


אם יש תשובה בעניין הזה, אין לי בעיה.

צחי דוד:


אני מתנצל שלא הייתי מוכן קודם. החלוקה המדויקת – כמו שאמרתי, מיליון שקלים לבת ים, כ-500 לקריית אונו, מבשרת ציון – 276, יקנעם – 385,000 שקל, ועתלית – 656. ביחד כ-2.5. 

היו"ר משה גפני:


אבל, אמרת שקריית אונו לא בפנים? האם זו הרשימה המעודכנת?

צחי דוד:


זו הרשימה המעודכנת.

היו"ר משה גפני:


גם על דעתך?

קריאה:


כן, כן. זו הרשימה שלי, הוא מקריא.

היו"ר משה גפני:


מי בעד אישור הפניות ירים את ידו? מי נגד? אין, מי נמנע? אין. 

ה צ ב ע ה

בעד – רוב

נגד – אין

נמנעים – אין

הפניות אושרו.

היו"ר משה גפני:

הפניות אושרו. 

פנייה מס' 506.

חן לב:


חן לב, אגף תקציבים. הפנייה נועדה לתקצב הקמת 17 מרכזי להב"ה חדשים במסגרת פרויקט להב"ה.

היו"ר משה גפני:


מה זה "להב"ה"?

חן לב:


דיברנו בוועדה לפני מספר חודשים על פרויקט להב"ה. זה פרויקט להקמת מרכזי תקשוב בקהילה ברשויות מקומיות ברחבי הארץ.

רוחמה אברהם בלילא:


אני רוצה את רשימת הרשויות.

חן לב:


הרשימה לפניי. האם תרצי שאקריא אותה?


רוחמה אברהם בלילא:


כן. אני רוצה לדעת באיזה מקומות אין את פרויקט להב"ה?

חן לב:


שוב, פרויקט להב"ה נמצא כרגע בהרחבה.

רוחמה אברהם בלילא:


בכמה רשויות יש? אני רוצה שתקריא לי את רשימת 17 הרשויות. מעבר לזה, אני רוצה לדעת לאיזה רשויות אין את הפרויקט הזה.

חן לב:


מן הסתם, הרשויות שאין להם את הפרויקט הן יתרת הרשויות. בשלב הראשון של הפרויקט הוקמו 14 מרכזים: בטירת הכרמל, שפרעם, צפת, באר שבע, נצרת עילית, נתיבות, אור יהודה, אופקים, בית שאן, רמלה, רהט, בית שמש, מגדל העמק וקריית מוצקין. כל מרכז נמצא בשלבים שונים של הרחבה. ההרחבה תושלם עד סוף השנה. המרכזים החדשים מוקמים או יוקמו ברשויות הבאות: קריית גת, טייבה, בקה-ג'ת, דימונה, אלעד, קריית שמונה, מעלות תרשיחא, ערד.

טמיר כהן:


יש לנו את הרשימה, אני זוכר שקיבלנו אותה.

חן לב:


מרכז הוועדה, הרשימה שקיבלת היא של המרכזים הקיימים. עכשיו אנחנו מדברים על מרכזים חדשים. אם כן, מעלות תרשיחא, ערד, סכנין, מר'אר, נצרת, טבריה, מודיעין עילית, בני ברק, עכו, קריית מלאכי וירושלים.

רוחמה אברהם בלילא:


בסדר.

היו"ר משה גפני:


אם רוחמה מסכימה אני מצביע.

רוחמה אברהם בלילא:


כן.

היו"ר משה גפני:


מי בעד אישור הפנייה ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

פנייה מס' 506 אושרה.

היו"ר משה גפני:


הפנייה אושרה.

 אשר דולב:


אני יכול לעדכן בינתיים לגבי התכנון. בין חודש לחודשיים יסתיים התכנון.

היו"ר משה גפני:


יפה,  תשובה טובה.

רוחמה אברהם בלילא:


ובא לציון גואל, מצוין.

היו"ר משה גפני:


הודעה 04-073.

אורי גבע:


הפנייה נועדה להעברת עודפי תקציב.

היו"ר משה גפני:


40 מיליון שקל. למה זה?

אורי גבע:


זה חלקי. חלק מזה זה תקציבי תפעול. הכול נכנס לתוך תוכנית המנהלה לפרויקטים של משרד ראש הממשלה. למעשה, בעת העודפים המחויבים של תקציב 2010 לשנת תקציב 2011 -חלקם לא הועברו.

רוחמה אברהם בלילא:


לאיזה פרויקטים?

אורי גבע:


המינהלה לפרויקטים קולטת את כל הפרויקטים שמרכז משרד ראש הממשלה. לדוגמה, פיתוח שער המוגרבים, שדרוג תשתיות הכותל - ישנה עוד ההחלטה הקודמת שמתקדמת - התוכניות של אגן העיר העתיקה והר הזיתים בירושלים והתוכנית לעידוד הצמיחה בירושלים.

רוחמה אברהם בלילא:


זאת אומרת, 40 מיליון שקלים זה לפרויקטים תשתיתיים? האם כולם?

אורי גבע:


כן. מה שקרה הוא שהעודפים עדיין לא הועברו עקב דיונים שמתקיימים בין משרד האוצר למשרד ראש הממשלה על המשך התוכניות. רצינו להעביר לפי הביצוע בפועל – זה סיכום עוד משנת 2008. ולכן, אנחנו פשוט מעבירים עכשיו. משרד ראש הממשלה מבצע, ואנחנו מעבירים את העודפים.

היו"ר משה גפני:


מי בעד אישור ההודעה ירים את ידו? מי נגד? אין, מי נמנע? אין.

ה צ ב ע ה

בעד – רוב

נגד – אין

נמנעים – אין

הודעה מס'  073 – 04 אושרה.

היו"ר משה גפני:


ההודעה אושרה.


תודה רבה, הישיבה נעולה.

הישיבה ננעלה בשעה 13:45.

